Bagaimana Despacito Jadi Video Paling Banyak Ditonton Dalam Sejarah Di Youtube?

Dengan jumlah tontonan sebanyak 6.8 bilion selama 3 tahun, dan masih lagi meningkat…

“Despacito” bermaksud “perlahan” dalam bahasa Sepanyol – namun peningkatan popularitinya tidak pula perlahan…

Video itu melepasi 3 bilion tontonan dalam masa 203 hari selepas pelancarannya, menjadikannya video paling banyak dilihat. Tetapi tiga tahun kemudian, ia masih memegang tajuk video paling banyak dilihat di YouTube.

Dengan tontonan melebihi 6.8 bilion dan populasi dunia 7.8 bilion, adalah selamat untuk mengatakan hampir setiap orang di planet tahu lagu yang saya bicarakan petang ini.

Walaupun ianya sangat berhasil di Mexico (385 juta tontonan), daya tarikan lagu ini meluas ke tempat-tempat di mana bahasa Sepanyol bukan bahasa pertama atau bahkan kedua, malah Itali (seramai 146 juta), Indonesia (seramai 41 juta) dan Israel (seramai 18 juta) .

Despacito adalah lagu berbahasa Sepanyol pertama yang berjaya memasuki senarai teratas Billboard Hot 100 sejak tahun 1996.

Daya tarikan antarabangsa “Despacito” – adalah mungkin satu aspek yang paling menarik dan kenapa ianya semakin meningkat naik (pada waktu ianya dilancarkan). Walaupun pada waktu itu Justin Bieber ‘cuba’ membantu memberikan lagu itu sebagai penambahbaikan global dengan remix yang penuh dengan lirik bahasa Inggeris, walaubagaimanapun versi yang asli dari Sepanyol terus menjadi versi yang paling popular. Ia seperti membuang petrol ke api yang sudah tidak terkawal.

Tetapi persoalannya bagaimana itu berlaku?

Apa yang berlaku dalam 4 minit dan 41 saat ini yang menjadikan kejayaan lagu ini begitu luar biasa?

Apa yang istimewa dari lagu yang bahkan tidak ada dalam bahasa Inggeris, bahasa yang paling banyak digunakan di dunia?

Izinkan saya menerangkannya kepada anda, tumpang lalu kejap…

1. Psikologi Muzik yang Baik

Menurut kajian berasaskan sains neuro(1), muzik, secara umum, membangkitkan kenangan peribadi yang mempunyai kekuatan untuk mengeluarkan emosi positif yang lebih kuat daripada rangsangan lain.

Yang paling ketara, para penyelidik mendapati bahawa muzik berentak ‘upbeat’ (seperti lagu tarian) dapat meningkatkan mood seseorang.

“𝐼 𝑤𝑎𝑛𝑡 𝑡𝑜 𝑤𝑟𝑖𝑡𝑒 𝑚𝑢𝑠𝑖𝑐 𝑡ℎ𝑎𝑡 𝑎𝑛𝑛𝑜𝑢𝑛𝑐𝑒𝑠 𝑡𝑜 𝑦𝑜𝑢 𝑡ℎ𝑎𝑡 𝑦𝑜𝑢 𝑐𝑎𝑛 𝑓𝑒𝑒𝑙 𝑠𝑜𝑚𝑒𝑡ℎ𝑖𝑛𝑔. 𝐼 𝑑𝑜𝑛’𝑡 𝑤𝑎𝑛𝑡 𝑡𝑜 𝑡𝑒𝑙𝑙 𝑦𝑜𝑢 𝑤ℎ𝑎𝑡 𝑡𝑜 𝑓𝑒𝑒𝑙, 𝑏𝑢𝑡 𝐼 𝑗𝑢𝑠𝑡 𝑤𝑎𝑛𝑡 𝑦𝑜𝑢 𝑡𝑜 ℎ𝑎𝑣𝑒 𝑡ℎ𝑒 𝑝𝑜𝑠𝑠𝑖𝑏𝑖𝑙𝑖𝑡𝑦 𝑜𝑓 𝑓𝑒𝑒𝑙𝑖𝑛𝑔 𝑠𝑜𝑚𝑒𝑡ℎ𝑖𝑛𝑔.”
— Hans Zimmer, German film score composer

Inilah titik penting untuk diingat: Pendengar nampaknya sangat menginginkan sesuatu yang berbeza dari apa yang mereka dengar, namun masih biasa – dan “Despacito” menawarkan sesuatu yang tepat.

Sebagai manusia, kita mempunyai keperluan semula jadi untuk pembaharuan tetapi juga untuk keselesaan dan kedua-duanya sering bertentangan antara satu sama lain.

Kita mendambakan perubahan dan pengembaraan namun secara evolusinya manusia cenderung untuk berada dalam zon selesa kita dan percaya bahawasanya….“the known devil is better than the unknown angel.”

Itulah rahsia – keseimbangan kedua elemen ini.

2. Evolusi Keutamaan Muzik

Untuk memahami sepenuhnya mengapa orang menyukai “Despacito”, anda harus memahami keadaan muzik pop semasa di Amerika. Jika kita melihat arah muzik popular dalam beberapa tahun terakhir, pengaruh Latin dan reggaeton semakin berleluasa dalam muzik Amerika dan global – lagu “Sorry” oleh Justin Bieber dan lagu “Cheap Thrills” oleh Sia misalnya.

(sebut misalnya boleh ikut gaya Ustaz Jusoh TIKL…maaf ye ustaz)

Pada peringkat teknikal, kita dapat melihat melodi dan progres akordnya dan mengenal pasti beberapa sebab mengapa lagu ini sangat disukai. “Despacito” adalah gabungan reggaeton gaya muzik yang berasal dari Puerto Rico, dan pop.

Selama lapan atau sembilan tahun kebelakangan ini, muzik pop Amerika hampir sama dengan muzik tarian elektronik (Electronic Dance Music – EDM). Dan apabila semuanya mulai kedengaran hampir sama, orang mulai menginginkan sesuatu yang baru. “Despacito” adalah gabungan reggaeton dan pop, yang membuatnya sesuai dengan kriteria untuk “keseimbangan yang tepat” yang saya jelaskan sebelumnya.

“𝐵𝑒𝑡𝑤𝑒𝑒𝑛 𝑡ℎ𝑒 𝑠𝑚𝑜𝑜𝑡ℎ𝑛𝑒𝑠𝑠 𝑜𝑓 𝑖𝑡𝑠 𝑏𝑎𝑐𝑘𝑖𝑛𝑔 𝑖𝑛𝑠𝑡𝑟𝑢𝑚𝑒𝑛𝑡𝑎𝑙𝑠, 𝑖𝑡𝑠 𝑚𝑖𝑑𝑡𝑒𝑚𝑝𝑜 𝑔𝑟𝑜𝑜𝑣𝑒, 𝑎𝑛𝑑 𝑖𝑡𝑠 𝑟𝑒𝑝𝑒𝑡𝑖𝑡𝑖𝑣𝑒 𝑎𝑛𝑑 𝑣𝑒𝑟𝑦 𝑓𝑎𝑚𝑖𝑙𝑖𝑎𝑟 𝑐ℎ𝑜𝑟𝑑 𝑝𝑟𝑜𝑔𝑟𝑒𝑠𝑠𝑖𝑜𝑛, 𝑖𝑡’𝑠 𝑎𝑠 𝑖𝑓 𝑡ℎ𝑒𝑦’𝑣𝑒 𝑟𝑒𝑚𝑜𝑣𝑒𝑑 𝑎𝑛𝑦𝑡ℎ𝑖𝑛𝑔 𝑡ℎ𝑎𝑡 𝑐𝑜𝑢𝑙𝑑 𝑑𝑖𝑠𝑡𝑟𝑎𝑐𝑡 𝑢𝑠 𝑓𝑟𝑜𝑚 𝑡ℎ𝑒 𝑖𝑛𝑡𝑒𝑟𝑎𝑐𝑡𝑖𝑜𝑛 𝑜𝑓 𝑡ℎ𝑒 𝑣𝑜𝑖𝑐𝑒, 𝑡ℎ𝑒 𝑚𝑒𝑙𝑜𝑑𝑦, 𝑎𝑛𝑑 𝑡ℎ𝑒 𝑙𝑎𝑛𝑔𝑢𝑎𝑔𝑒.”
— Alex Reed, an associate professor of music theory

Saya tidak dapat menerangkan dengan lebih terperinci tetapi jika anda ingin melihat melodi “Despacito”, Reed(2) telah memecahkan semuanya dari segi irama, lagu, dan masa melodi.

3. Muzik Video “Despacito”
Walaupun komposisi muzik adalah tarikan utama pertunjukan, video itu pasti menyumbang kepada kejayaan lagu hit tersebut. Secara mudah saya katakan, sekiranya trek muzik adalah burger, video adalah kentang goreng.

“𝑇ℎ𝑒 𝑏𝑖𝑔𝑔𝑒𝑠𝑡 𝑐ℎ𝑎𝑙𝑙𝑒𝑛𝑔𝑒 𝑤𝑎𝑠 𝑚𝑎𝑘𝑖𝑛𝑔 𝑎 𝑣𝑖𝑑𝑒𝑜 𝑐𝑟𝑒𝑑𝑖𝑏𝑙𝑒 𝑓𝑜𝑟 𝐹𝑜𝑛𝑠𝑖, 𝑡ℎ𝑎𝑡 𝑒𝑚𝑏𝑟𝑎𝑐𝑒𝑠 𝑡ℎ𝑒 𝑢𝑟𝑏𝑎𝑛 𝑤𝑜𝑟𝑙𝑑 𝑡ℎ𝑎𝑡 𝑌𝑎𝑛𝑘𝑒𝑒 𝑐𝑜𝑚𝑒𝑠 𝑓𝑟𝑜𝑚, 𝑎𝑛𝑑 𝑎𝑡 𝑡ℎ𝑒 𝑠𝑎𝑚𝑒 𝑡𝑖𝑚𝑒, 𝑠ℎ𝑎𝑟𝑒𝑠 𝑑𝑖𝑓𝑓𝑒𝑟𝑒𝑛𝑡 𝑝𝑜𝑖𝑛𝑡𝑠 𝑜𝑓 𝑡ℎ𝑒 𝑐𝑢𝑙𝑡𝑢𝑟𝑒 𝑠𝑒𝑎𝑚𝑙𝑒𝑠𝑠𝑙𝑦 𝑎𝑚𝑜𝑛𝑔 𝑡ℎ𝑜𝑠𝑒 𝑒𝑙𝑒𝑚𝑒𝑛𝑡𝑠.”
— Carlos Perez(3), the director of the music video

Bagi para pencipta, cita-cita artistik di sebalik video muzik adalah menyusun ayat-ayat cinta dalam bentuk visual ke lokasi tertentu, seperti di Puerto Rico.

Dengan menggunakan gabungan psikologi warna dan trend budaya yang popular, video muzik ini menarik dan tampak lebih dari sekadar biasa.

Apa yang disebut sebagai “pallet warna terbakar” (burning color pallet) yang digunakan untuk gambar mempunyai alasan psikologi di belakangnya. Penyelidikan menunjukkan(4) bahawa nada hangat dan tropis seperti merah dan oren menjadikan penonton bertenaga dan teruja. Warna merah juga telah terbukti berkaitan dengan hasrat seksual dan daya tarikan.

Nada terang dan bertekstur, dan tambahan penari yang menarik dan anda mempunyai video muzik yang ideal yang menarik perhatian penonton dan membuat mereka cukup teruja untuk menontonnya berulang kali.

4. Kekuatan Muzik

Kesukaran untuk berusaha menjelaskan muzik dengan kata-kata adalah bukti yang berpotensi bahawa muzik adalah bahasanya sendiri. Jadi mungkin, salah satu cara melihat muzik adalah melihatnya sebagai kekuatan budaya yang sangat kuat yang mengisi kekosongan yang kita rasakan di seluruh dunia.

Muzik yang baik menghubungkan jiwa. Ini membuktikan bahawa anda tidak bersendirian, bahawa ada orang lain yang mengalami kehidupan dengan momentum yang sama.

Walaupun lagu ini seperti tidak memenuhi tujuan mendalam pada pandangan pertama, lagu ini menghubungkan kita semua dalam pencarian kebahagiaan dan keinginan kita untuk merasakan kesatuan.

“Despacito” adalah seperti bisikan di telinga pada skala global yang semestinya membuatkan penderngar menari – yang membuat anda memikirkan tentang cahaya suria, pasir, keringat, dan seksualiti. Fikirkanlah, hanya gambaran mental 6.8 bilion manusia yang menari dan menyanyikan lagu yang sama adalah mercu harapan yang harus kita tempuhi dalam dunia yang menjadi semakin kacau bilau.

Muzik sebenarnya adalah bahasa umum di dunia. Boleh dikatakan muzik adalah satu bentuk seni yang mewakili keinginan setiap manusia. Ia mempunyai kemampuan untuk mewujudkan persefahaman dan satu kebahagiaan yang mampu untuk menyatukan kita semua.

Kalau tak percaya, boleh lihat bagaimana lagu Standing In The Eyes Of The World (yang dinyanyikan oleh Ella pada Sukan Commonwalth 1998), dinyanyikan oleh Kedutaan Amerika di Malaysia tempoh hari(5) – dan semestinya ianya satu lagi karya seni yang hebat dihasilkan oleh komposer tempatan dan luar negara iaitu Datuk Wah Idris, Habsah Hassan dan David Gates.

RUJUKAN:

1. The Effect of Memory in Inducing Pleasant Emotions with Musical and Pictorial Stimuli.  https://www.nature.com/articles/s41598-018-35899-y

2. How “Despacito” became the biggest song of 2017.  https://www.vox.com/culture/2017/8/18/16112710/despacito-biggest-song-of-2017-bieber-fonsi-daddy-yankee

3. Watch ‘Despacito’ Director Carlos Perez Discuss Success of Video: ‘We Reached the Globe in Spanish’. https://www.billboard.com/articles/columns/latin/8383862/despacito-video-director-carlos-perez-interview

4.Color and psychological functioning: a review of theoretical and empirical work.https://www.ncbi.nlm.nih.gov/pmc/articles/PMC4383146/

5. #Showbiz: New recording of Ella’s ‘Standing In The Eyes Of The World’ marks US Independence Day celebration in KL. https://www.nst.com.my/lifestyle/groove/2020/07/605719/showbiz-new-recording-ellas-standing-eyes-world-marks-us


Apa Yang Sedang Berlaku Di Venezuela?

Bagi membantu semua memahami apa sebenarnya berlaku di Venezuela, lihat statistik ini. Negara tersebut bergelut dengan situasi hutang yang membebankan, dilegakan sedikit dengan bantuan kewangan dari Rusia. Ekonominya juga merudum dengan industri minyak dan gas bergelut, inflasi melonjak ke tahap 2,000% (sudah masuk ke tahap hiperinflasi) dan peratusan pengangguran melebihi 20%. Dengan statistik sebegini, tidak mengejutkan mengapa sesetengah warga Caracas menjarah dan merompak berikutan kekurangan dari segi makanan dan keperluan asas. Dan tidak mengejutkan mengapa negara Amerika Selatan ini mempunyai kadar jenayah bunuh tertinggi di dunia dan ekonominya mengecut sebanyak 40% per kapita dari tahun 2013 hingga 2017.

Maduro hanya kekal berkuasa disebabkan oleh sokongan pihak tentera, penasihat-penasihat Cuba, kumpulan penyokong pergerakan Chavismo (walaupun hakikatnya sokongan semakin berkurangan), pengundi yang mengharapkan bantuan makanan kerajaan, China dan Kremlin. Dan rejim Maduro tidak teragak-agak menggunakan apa saja cara untuk kekal berkuasa termasuk kekerasan. Buktinya, pembunuhan pemimpin pemberontak yang berkarisma iaitu Oscar Perez. Tahun lepas saja, lebih 100 orang penyokong pembangkang dibunuh oleh rejim. Maduro juga masih merasa selamat berikutan pihak pembangkang masih gagal bersatu dalam menyatukan matlamat mereka.

Dengan pilihan raya presiden yang dijangka diadakan pada bulan April, beliau dijangka memenanginya dengan mudah. Rejim Maduro juga tidak teragak-agak menukar peraturan sekiranya pihak pembangkang dilihat mengancam kedudukan mereka. Contohnya, pada Disember 2015, selepas pembangkang berjaya menguasai badan perundangan kebangsaan, rejim Maduro meminda undang-undang untuk badan tersebut. Dua tahun selepas itu, pada Julai 2017, kerajaan mengadakan pilihan raya perundangan pasca-pindaan undang-undang baru itu dengan penyokong rejim menguasai majoriti parlimen. Pihak pembangkang memboikot pilihan raya tersebut kerana merasakan pindaan tersebut menyalahi perlembagaan Venezuela. Bagi para pengundi, mereka sebenarnya tersepit antara menyokong perubahan atau kekal dengan rejim. Tidak seperti kita di sini yang asyik diasak dengan kempen #UndiRosak kerana bengang dengan kepimpinan sesetengah parti, mereka pula tersepit kerana kerajaan mengawal bekalan makanan mereka. Jika mereka enggan mengundi kerajaan, maka prospek kehilangan makanan yang dibekalkan mereka amat tinggi.

Sementara Maduro berterusan mengawal rejim, hubungan Caracas dengan negara-negara pemberi kreditnya agak tegang. China misalnya memberi pinjaman sebanyak $50 bilion kepada mereka. Namun, kelambatan pihak Venezuela memenuhi kewajipan pembayaran sudah menimbulkan kemarahan Beijing walaupun pembayaran tersebut dalam bentuk minyak. Tambahan pula, Caracas juga terputus dari pasaran modal antarabangsa. Menurut agensi pemberi taraf antarabangsa, Moody’s, Venezuela berhutang $141 bilion kepada pemegang-pemegang bon, negara-negara asing dan syarikat-syarikat termasuk syarikat penerbangan antarabangsa. Tambah memburukkan keadaan, pihak Amerika Syarikat menyenaraikan 30 pegawai rejim termasuk Maduro dan naib presidennya, Tareck El Aissami terlibat dalam aktiviti jenayah dan menghalang rejim mendapatkan pinjaman dari bank-bank Amerika. Selain Amerika, negara lain yang mengenakan sekatan terhadap pemimpin-pemimpin rejim ialah Kanada, Colombia, Mexico dan Kesatuan Eropah (EU). Pada Januari ini saja, EU mengenakan sekatan perjalanan dan pembekuan aset tujuh pemimpin rejim atas alasan mereka menggugat amalan demokrasi di Caracas.

Sekiranya revolusi hendak dilancarkan, ia perlu datang dari pihak tentera sendiri. Walaupun kepimpinan tinggi tentera pada dasarnya masih berpihak kepada Maduro tetapi kebanyakan anggota bawah turut merasa tempias dasar-dasar beliau yang mengarut itu. Sudah timbul ura-ura moral dalam kalangan pihak tentera semakin menjunam. Dan ini seharusnya diberi perhatian oleh Maduro sekiranya tidak mahu mengalami nasib sama seperti Nicolae Ceaucescu di Romania pada tahun 1989 dan Muammar Gaddafi (Libya/2011). Sementara Venezuela semakin terasing, negara-negara serantau pula lebih memilih pendekatan bersifat mesra pasaran termasuk bekas sekutu iaitu Argentina dan Ecuador. Enam pilihan raya presiden akan dilangsungkan pada 2018 membabitkan Brazil, Colombia, Costa Rica, Mexico dan Paraguay. Persamaan enam negara ini ialah mereka tidak akan membawa pemimpin yang sedia melindungi rejim autokratik Maduro. Jika ada pun, boleh dibilang dengan jari iaitu Cuba, Bolivia dan Nicaragua dan mereka juga tidak dapat membantu dari segi ekonomi. Ini mendorong ramai melarikan diri ke Kepulauan Carribean, Brazil dan Colombia.

Jika anda sangka pergerakan pelarian hanya setakat di kawasan konflik seperti Arakan, Timur Tengah dan Afrika, anda salah. Fenomena orang bot ini juga berlaku di Venezuela dengan banyak laporan mengatakan mereka lemas dalam perjalanan ke negara-negara lain. Fenomena ini sedang diperhatikan dengan teliti oleh kebanyakan negara berjiran. Bagi mereka, masalah pelarian Venezuela ini ialah masalah terakhir yang mahu dihadapi mereka. Colombia misalnya terpaksa menggunakan kaedah menutup pintu sempadan untuk menghalang kemasukan pelarian Venezuela. Sementara Kepulauan Belanda seperti Aruba, Bonaire dan Curacao pula berhadapan masalah pelarian-pelarian ini melakukan pembelian senyap-senyap bagi mendapatkan barangan yang tidak boleh didapati di Caracas. Berang dengan tindakan mereka, rejim Maduro menutup semua bentuk perdagangan selama beberapa hari bagi mengekang trend ini. Selain tiga pulau tersebut, sesetengah penduduk turut memilih Trinidad dan Tobago sebagai destinasi pilihan mereka untuk melarikan diri.

Dengan krisis Caracas semakin runcing, negara-negara serantau sudah bimbang kemungkinan Venezuela menjadi negara gagal dan berpecah kepada beberapa zon politik seperti yang berlaku pada Libya pasca-kejatuhan Gaddafi. Dan ini bakal membawa kepada kejatuhan kepada rejim Maduro oleh pihak tentera. Walaupun rejim boleh saja meneruskan bekalan diperlukan untuk penyokong mereka, prospek kejatuhan rejim dilihat semakin besar dari hari ke hari. Dan ia bukan lagi soal apakah ianya mustahil tetapi bila dan apa kaedah yang membawa kepada kemusnahan rejim secara keseluruhan.

SUMBER

MacDonald, Scott B. (2018). National Interest. Is Venezuela on the Brink of Economic and Social Collapse. http://nationalinterest.org/feature/venezuela-the-brink-economic-social-collapse-24247?page=show


“Jangan Angkat Hang Tuah Inspirasi Atlet Olimpik Negara.” – Luahan Pengguna Twitter

Terbaca satu Tweet yang mempertikaikan mengangkat Hang Tuah sebagai inspirasi para atlet dalam sukan olimpik ini. Katanya ini budaya feudal yang dibawa ke zaman moden, kami di The Patriots berbeza pendapat dengan Tweet tersebut.

Tak akanlah nak idolakan satu watak legenda dalam lipatan budaya Melayu pun dianggap sebagai feudalism? Hanya sebab ketaatan pada raja yang buatkan kita nak buang sisi baik pada figura watak legenda ini?

Kemahirannya menguasai banyak bahasa? Bagaimana Hang Tuah menjadi seorang diplomator yang baik mewakili Melaka sampai ke Rom membeli meriam, mewakili Melaka ke India dan juga China?

Tak akan lah sebab ketaatan Tuah pada raja yang boleh kita bahaskan kerana terlalu subjektif, kita tak boleh ambil sisi baik pada figura sejarah ini? Laksamana Yi tu setianya pada raja sama juga membabi buta!

Lepas berjaya menyelamatkan armada Korea dalam pelbagai pertempuran melawan Jepun sampai berjaya mendatangkan gerun kepada armada Jepun.

Tapi sebab ada bangsawan yang menjual kisah buruk mengenai Laksamana Yi, konon dia seorang pengkhianat, Laksamana Yi dijatuhkan hukuman b.unu.h oleh Raja Seonjo. Tetapi Yi terlepas kerana rayuan rakyat marhen.

Hanya apabila armada Korea dibawah Laksamana Won Kyun dihabiskan oleh Jepun, barulah raja dan bangsawan Korea merayu kembali kepada Laksamana Yi untuk menjadi laksamana semula, membina armada Korea yang hilang. Laksamana Yi, dengan taat, mematuhi segala perintah.

Ikutkan kisah ketaatan Laksamana Yi, tentu para-para pemabuk feudal ni akan marah melihatkan namanya dijulang-julang. Tapi tidak, rakyat Korea membina tugu Laksamana Yi dimerata-rata tempat.

Di depan dataran Gwanghwamun dekat Seoul, orang Korea membina tugu Laksamana Yi tersergam indah. Masa Korea menetang menentang Jerman masa World Cup 2018 dulu, kita dapat melihat media-media Korea menggunakan slogan-slogan ‘pilsa jeuksaeng, pilsaeng jeuksa’ dalam membakar semangat pemain Korea.

Pemain Korea, Kim Youn Gwon yang menjaringkan gol pada minit ke-92, dikaitkan dengan slogan ini. Maksudnya, jika anda berjuang seperti anda akan hidup, anda akan mati; jika anda berjuang seperti anda akan mati, anda akan hidup.

Dari mana datangnya ungkapan ni? Dari motto Laksamana Yi, seorang laksamana yang hidup pada zaman feudal! Dan orang Korea tak malu pun nak angkat tokoh yang hidup pada zaman feudal Korea.

Orang Korea bangga menjulang tokoh yang taatnya juga boleh tahan membabi buta pada institusi, pada raja-raja Korea, pada kerajaannya.

Bezanya, mereka tahu nak cungkil sisi baik dan jadikan pedoman, masalah orang kita pulak, terlalu memandang dari mata lalat, sampai semua nak disampahkan!

Kalau Korea boleh bawa semangat Laksamana Yi dan mengangkat pesona perjuangannya pada perjuangan sukan moden, kenapa tak boleh pulak nak bawa semangat Hang Tuah pada Sukan Olimpik ini?

Kita ada tokoh lain macam Panglima Yue Fei. Kehebatannya dan kekentalannya dikatakan kalau orang nak gerakkan gunung sekalipun, lagi senang dari nak gerakkan tekad Panglima Yue Fei.

Taat Yue Fei pada raja ni sampaikan dia hampir menang 12 kali dalam pepe.ran.gan, 12 kali tu jugaklah dia berundur sebab Maharaja Gaozong arahkan dia berundur ketika Dinasti Song sedang menghadapi pencerobohan Dinasti Jin dari Utara

Akhirnya Yue Fei mati dihukum b.unu.h oleh raja. Cakoi yang kita makan hari ni tu, lore dia ada kaitan dengan orang yang fitnah Yue Fei. Tapi ketaatan Yue Fei pada raja tak pulak menghalang orang China buat filem, dinamakan lagi sebagai Patriot!

Apa Korea tu tak cukup maju ke dengan ekonomi ke-10 terbesar di dunia, dengan kehebatan Halyu Wave yang membuatkan budaya Korea digilaai seluruh dunia? Apa China tu tak cukup hebat sekarang apabila berjaya menggegarkan US?

Fakta menarik, pernah ada buku dalam Bahasa Jepun mengenai biografi Laksamana Hang Tuah, bertajuk マラッカ王国の英雄　ハントゥア―琉球に残る交流の歴史 atau terjemahannya, Hang Tuah, the hero of the Kingdom of Malacca-History of exchanges that remains in Ryukyu.

Jadi, tak hairanlah kenapa figura Hang Tuah diangkat sebab orang Jepun paling kenal Hang Tuah, dalam banyak tokoh-tokoh dalam sejarah Melayu gitu.


Mendalami Sejarah Sambutan Haloween

Halloween merupakan salah satu tradisi yang paling tua di dunia, memandangkan ia menyentuh perihal satu elemen penting dalam kehidupan manusia: iaitu hubungan antara yang masih hidup dan yang telah meninggal dunia.

Setiap tamadun di dunia mempunyai amalan ritual yang menumpu pada perjalanan yang perlu diharungi oleh manusia sesudah mereka meninggal dunia, ke mana mereka pergi, dan bagaimana bentuk penghormatan yang wajar dilakukan oleh mereka yang masih hidup atau bagaimana mereka seharusnya bertindak balas terhadap roh-roh yang enggan berangkat ke alam kem4tian.

Hampir seluruh negara di dunia mempunyai versi Halloween yang tersendiri, bermula dari Hari Orang M4ti (Dia de Muertos) di Mexico hingga ke Hari Menyapu Kubur (Qingming Jie) di China.

Walaupun sebahagian aspeknya dikembangkan pada tempoh yang lebih kebelakangan, sambutan Halloween di negara-negara seperti Amerika Syarikat dan Kanada – tempat di mana ia paling diraikan – mempunyai beberapa elemen yang memiripi tradisi purba dalam tamadun-tamadun lain dan bahkan sejarahnya boleh dijejak kembali pada perayaan Samhain yang disambut oleh masyarakat Celt.

Tahun demi tahun, pelbagai kumpulan penganut Kristian cuba memperlihatkan amalan tersebut sebagai suatu amalan yang keji dan jelek, antaranya dengan berulangkali mendakwa Sam Hain sebagai dewa pelindung orang m4ti bagi masyarakat Celt dan Halloween pula adalah jamuannya.

Kesilapan ini berpunca daripada seorang jurutera British dari kurun ke-18 Masehi, iaitu Charles Vallancey yang menulis tentang perayaan Samhain dengan berbekalkan kefahaman yang cetek tentang budaya dan bahasa bangsa tersebut dan semenjak itu, dakwaan menyeleweng tersebut diulang dan disebar secara tidak kritis.

Walau bagaimanapun, Gereja sendiri yang bertanggungjawab memelihara tradisi Samhain di Barat dengan mengkristiankannya pada kurun ke-9 Masehi, sekaligus memulakan proses pengubahan tradisi keagamaan pagan Eropah Utara menjadi sebuah cuti umum sekular yang diraikan secara tahunan di seluruh dunia dengan begitu meriah – baik dari segi budaya mahupun komersial – dan hanya mampu ditandingi oleh perayaan Christmas.

SAMHAIN

Tradisi Halloween di Barat boleh dijejak kembali akarnya pada perayaan Samhain (disebut ‘Soo-when’, ‘So-ween’ atau ‘Saw-wen’), iaitu perayaan Tahun Baru Celtic. Nama Samhain membawa maksud ‘penghujung musim panas’ dan keraian tersebut menandakan berakhirnya musim menuai dan datangnya musim sejuk.

Masa-masa sebegini dipercayai oleh masyarakat Celt sebagai detik di mana tirai antara alam nyata dan alam kem4tian tersingkap dan makanya, roh-roh si m4ti dapat pulang ke dunia dan mengunjungi tempat-tempat yang pernah dilawati semasa ia hidup. Selain itu, roh-roh yang baru m4ti dan roh-roh yang masih enggan meninggalkan alam nyata mengambil kesempatan di waktu ini untuk berinteraksi dengan mereka yang masih hidup sebelum berangkat sepenuhnya ke alam kem4tian.

Setakat ini tidak banyak yang kita ketahui tentang ritual-ritual Samhain silam kerana pihak Gereja telah pun mengkristiankannya – sama seperti yang berlaku terhadap kebanyakan festival pagan lain – dan maklumat-maklumat yang dimiliki pada hari ini datangnya daripada rahib-rahib Ireland yang merekodkan sejarah masyarakat Celtic pada era pra-Kristian, di samping hasil tulisan penulis-penulis Kristian lain yang kebanyakannya cenderung untuk merendahkan amalan pagan itu.

Apapun, sambutan Samhain silam antaranya merangkumi penyimpanan bekalan untuk mengharungi musim sejuk, penyembelihan haiwan ternakan, dan pembakaran tulang-tulang haiwan dalam pesta ‘unggun temulang’ (bone fires) yang seiring perjalanan waktu, mula dikenali sebagai pesta unggun api (bonfires).

Dalam keraian ini juga diadakan perkumpulan masyarakat bagi menikmati jamuan dan minum-minum. Apapun, elemen ‘tirai tersingkap’ dan kunjungan roh-roh si m4ti semasa berlangsungnya keraian Samhain tetap menjadi antara ciri utama tradisi tersebut.

Roh-roh si m4ti yang dikasihi dinanti-nantikan – dan dialu-alukan – kedatangannya dan amalan menyediakan makanan kegemaran buat roh si m4ti juga mungkin berasal-usul dari sekitar waktu itu, iaitu kira-kira 2000 tahun yang lalu (tarikh sebenar tidak dikenal pasti). Apapun, banyak roh dan semangat lain – yang tidak pernah wujud sebagai manusia – turut hadir pada waktu tersebut.

Antaranya seperti orang halus, bunian, peri kerdil, pari-pari, dan semangat-semangat jahat. Begitu juga dengan roh si m4ti yang pernah dianiaya semasa ia hidup, di mana ia akan muncul mencari si penganiayanya.

Demi memperdaya roh-roh jahat tersebut, kebiasaannya mereka akan menghitamkan wajah dengan abu yang diambil dari pesta unggun api (amalan yang kemudian disebut sebagai ‘penyamaran’), dan seiring peredaran masa, amalan ini berkembang menjadi pemakaian topeng.

Dengan demikian, mereka yang hidup hanya akan mendedahkan identiti diri setelah mengecam kehadiran roh yang mereka kasihi sambil yang lain pula akan terus kekal selamat dari gangguan roh-roh jahat.

MALAM PARA SANTO

Sejarahwan belum dapat mengenal pasti semenjak bilakah ritual-ritual tersebut terangkum dalam perayaan Samhain, namun sebahagian daripadanya sudah pun diamalkan sekitar era kedatangan agama Kristian di Ireland pada kurun ke-5 Masehi.

Bukit Tlachtga (Bukit Jagaan) di Daerah Meath merupakan tapak di mana pesta unggun api dinyalakan pada atau sekitar tanggal 31 Oktober bagi mengisyaratkan bermulanya perayaan Samhain dan nyalaan unggun tersebut disambut oleh unggun yang lebih besar dari Bukit Tara, sebuah tapak Neolitik yang terletak di seberang.

Ahli-ahli arkeologi dari Kolej Universiti Dublin meletakkan tarikh artifak-artifak yang ditemui di situ seawal 200 Masehi, namun kita perlu ingat bahawa ia adalah hasil perkembangan paling kemudian di tapak yang telah lebih 2000 tahun dijadikan sebagai tempat kelangsungan pesta unggun api.

Bukit ini dinamakan bersempena seorang pendeta wanita (druidess) bernama Tlachtga yang merupakan anak perempuan kepada seorang pendeta (druid) bernama Mug Ruith yang banyak berkelana bagi mengasah kemahirannya.

Menurut legenda, Tlachtga menjadi mangsa r0gol oleh tiga orang anak lelaki Simon Magus, yang namanya masyhur sebagai penentang St. Peter seperti yang termaktub dalam Book of Act: 8:9-24. Susulannya, Tlachtga melahirkan tiga orang anak kembar di Bukit Tlachtga sebelum meninggal dunia di sana.

Pemasukan watak jahat dalam Bible ke dalam kisah Tlachtga jelasnya meletakkan garis masa legenda ini pada era Kristian dan menjajarkan beliau dengan St. Peter di mana mereka berdua berkongsi seteru yang sama.

Sama seperti kebanyakan legenda Celtic, sejarahwan meyakini bahawa legenda Tlachgta telah dikristiankan sesudah kedatangan St. Patrick ke Ireland dan babak beliau dirog0l oleh anak-anak Simon Magus merupakan penambahan terhadap kisah asal.

Pengkristianan simbol-simbol, kuil-kuil, festival-festival, legenda-legenda dan ikon-ikon keagamaan pagan telah pun dilakukan dan diterapkan ke dalam perayaan Samhain dan keraian-keraian lain. Pada kurun ke-7 Masehi atau tepatnya semasa kuil besar pagan, iaitu Pantheon di Rome ditahbiskan khusus buat Santo Mary dan para korban agama Kristian, Paus Boniface IV telah menetapkan tanggal 13 Mei sebagai Hari Para Santo (All Saint’s Day atau All Hallow’s Day), iaitu hari untuk meraikan santo-santo yang tidak mempunyai hari istimewa yang tersendiri.

Walau bagaimanapun pada kurun ke-8 Masehi, Paus Gregory III memindahkan tarikh perayaan itu ke tanggal 1 November. Sehingga kini punca pemindahan tarikh tersebut masih diperdebatkan. Sebilangan sejarahwan berpendapat ia dilakukan bagi mengkristiankan perayaan Samhain dan mengubahnya menjadi sambutan Malam Para Santo, yang mana dakwaan ini agak munasabah kerana gerakan tersebut dilihat sejajar dengan satu paradigma Kristian berkenaan ‘pembebasan’ unsur-unsur pagan, di mana hal ini bertujuan untuk memudahkan proses penukaran agama masyarakat tersebut.

Sebelum ia dikristiankan, tanggal 13 Mei merupakan hari terakhir bagi perayaan Lemuria yang disambut oleh masyarakat Rom (berlangsung pada tanggal 9, 11, 13 Mei), di mana perayaan tersebut dikhususkan untuk menenteramkan roh si m4ti yang marah atau tidak senang ketika berada di alam kem4tian.

Perayaan ini dikembangkan daripada dua buah keraian yang disambut lebih awal, iaitu Parentalia – yang bertujuan menghormati roh nenek-moyang (13-21 Februari) – dan Feralia – yang bertujuan meraikan roh orang-orang yang disayangi (21 Februari). Dalam keraian Feralia, mereka yang masih hidup dituntut supaya mengenang dan mengunjungi kubur mereka yang telah m4ti dan menitipkan hadiah berupa bijirin, garam, roti bercelup arak, dan kalungan bunga yang diiringi kelopak-kelopak berwarna ungu.

ELEMEN-ELEMEN LAIN YANG MEMPENGARUHI PERKEMBANGAN HALLOWEEN

Sama seperti yang berlaku terhadap perayaan Paternalia, Feralia, Lemuria, dan keraian-keraian lain, begitulah juga yang berlaku terhadap Samhain. Sebelumnya, sambutan Samhain dikaitkan dengan roh-roh yang telah berangkat ke alam kem4tian, dengan bumi, dengan pertukaran tahun, dan kesemuanya ini ditandai dengan keraian dan aktiviti-aktiviti kemasyarakatan. Selepas ia dikristiankan, Malam Para Santo diubah menjadi malam untuk berjaga, berdoa, dan berpuasa sebagai persiapan bagi menyambut hari esok, di mana para santo diraikan dalam sambutan yang lebih ringan.

Walau bagaimanapun, tradisi-tradisi lama tidak ditinggalkan dan pesta unggun api masih diamalkan – hanyasaja kini ia dilakukan atas nama wira-wira Kristian. Begitu juga dengan pertukaran musim yang masih diraikan – cuma kini atas nama Christ.

Kebanyakan ritual yang mengiringi bentuk baru perayaan tersebut tidak diketahui asal-usulnya namun menjelang kurun ke-16 Masehi, amalan ‘penjiwaan’ menjadi perkara utama. Amalan ini memperlihatkan golongan miskin di bandar atau pekan mengetuk pintu demi pintu lalu meminta sepotong kek-jiwa daripada tuan rumah dan sebagai balasan, mereka akan mendoakan seluruh penghuni rumah tersebut.

Amalan ini diyakini lahir daripada kepercayaan bahawa roh-roh si m4ti tergantung dalam keadaan terseksa selagimana ia tidak didoakan, dan seringkali juga, selagimana sejumlah wang tidak dibayar kepada Gereja.

Selepas berlakunya Reformasi Protestan, amalan penjiwaan terus dihidupkan di Britain, cuma bezanya, golongan miskin dan belia Protestan mendoakan kesejahteraan penghuni rumah dan orang-orang yang mereka sayangi, bukannya roh-roh yang tergantung. Namun, tradisi lama masih dikekalkan dalam kalangan penganut Katolik.

Pada kurun ke-17 Masehi, Hari Guy Fawkes menambah satu komponen baru dalam perkembangan Halloween. Tepat pada tanggal 5 November 1605 Masehi, sekumpulan penentang Katolik cuba membvnuh Raja James I dari Britain yang menganut fahaman Protestan. Cubaan ini dikenali dalam sejarah sebagai Rancangan Senjata Api.

Cubaan tersebut gagal dan salah seorang ahli kumpulan penentang yang bernama Guy Fawkes ditangkap bersama bahan-bahan letupan yang dipasang di bawah Rumah Raja-Raja. Walaupun beliau mempunyai ramai rakan subahat, hanya nama Guy Fawkes seorang diabadikan dalam sejarah.

Hari Guy Fawkes diraikan oleh golongan Protestan di Britain sebagai hari kemenangan ke atas pihak paus dan tanggal 5 November dipilih sebagai hari peristiwa di mana ucapan-ucapan berbaur anti-Katolik disebarkan dan vandalisme ke atas premis rumah dan perniagaan Katolik dilakukan, walaupun secara rasmi, pihak kerajaan mendakwanya sebagai satu bentuk perayaan bagi menyambut Rahmat Tuhan buat raja.

Pada malam sebelum sambutan Hari Guy Fawkes, pesta unggun api dirayakan dan tokoh-tokoh tak ternama – kebiasaannya Paus – digantung dalam patung sambil orang ramai berm4bukan, berpesta, dan menyalakan bunga api. Kanak-kanak dan warga miskin pula akan berkunjung dari rumah ke rumah bagi meminta wang atau makanan sambil memakai topeng muka dan menolak patung Guy Fawkes dalam kereta sorong.

DISAMBUT SECARA MELUAS HINGGA KE AMERIKA UTARA

Ketika British datang ke Amerika Utara, mereka turut membawa bersama tradisi-tradisi tersebut. Warga Purita di New England yang enggan mengamalkan sebarang perayaan yang mempunyai kaitan dengan kepercayaan pagan – termasuklah perayaan Christmas dan Easter – masih mengekalkan sambutan Hari Guy Fawkes pada tanggal 5 November bagi memperingati kemenangan moral mereka ke atas Katolik. Perayaan Guy Fawkes juga terus disambut sehingga Revolusi Amerika pada 1775-1783 Masehi.

Ritual-ritual Samhain tiba di negara tersebut kurang sekurun kemudian, berikutan pemindahan beramai-ramai warga Ireland pada 1845-1849 Masehi, yakni sewaktu berlakunya sebuah peristiwa yang dikenali sebagai kebuluran kentang.

Masyarakat Ireland yang sebahagian besarnya merupakan penganut Katolik terus mengamalkan Hari Para Santo yang diiringi dengan amalan ‘penjiwaan’. Namun pada hari ini, keraian tersebut sudah dicampur-aduk dengan tradisi-tradisi rakyat seperti lentera si jack (jack o’ lantern).

PERKEMBANGAN-PERKEMBANGAN LANJUT

Lentera si jack dikaitkan dengan sebuah kisah rakyat Ireland yang berkisar tentang Jack Si Kedekut (Stingy Jack), seorang pemabuk dan penipu licik yang berjaya memperdaya syaitan sehingga mengusirnya dari neraka. Namun dek kerana beliau menjalani kehidupan dengan penuh dosa, Jack tidak dapat memasuki syurga. Oleh kerana itu, roh Jack pun berlegar di dunia sambil membawa sebentuk lentera kecil yang diperbuat daripada lobak putih dan diisi dengan arang dari neraka bagi menerangi jalannya.

Sejarahwan berpendapat legenda tersebut lahir daripada penampakan will-o-wisp, paya dan wap marsh yang sememangnya menyala dengan terang pada waktu malam. Pada Malam Para Santo, menjadi tradisi bagi masyarakat Ireland untuk menebuk lobak putih dan mengukirnya sehingga menjadi bentuk muka lalu mengisinya dengan lilin.

Kononnya, amalan ini bertujuan untuk memelihara mereka dari gangguan roh-roh jahat seperti Jack Si Kedekut semasa upacara ‘penjiwaan’ dilakukan pada detik di mana tirai antara alam nyata dan alam kem4tian tersingkap.

Asas-asas sambutan Halloween kini digantikan dengan amalan berkunjung dari rumah ke rumah sambil meminta gula-gula dan membawa lentera si jack sebagai ganti bagi kek-jiwa. Tidak lama selepas amalan tersebut sampai ke Amerika Syarikat, warga Ireland menukarkan penggunaan lobak putih kepada labu kerana ia lebih mudah untuk diukir.

Hari Guy Fawkes tidak lagi diraikan di Amerika Syarikat namun unsur-unsur sambutannya masih dapat dilihat dalam perayaan-perayaan Katolik pada bulan Oktober, khususnya unsur yang melibatkan vandalisme di mana ketika itu, ia dilangsungkan secara lebih sembarangan: sekitar tanggal 31 Oktober, kediaman atau premis perniagaan milik sesiapa sahaja boleh dirosakkan secara bebas.

Pada pagi Halloween tahun 1912 di kampung Hiawatha, Kansas, seorang wanita bernama Elizabeth Krebs kian berasa letih apabila kebunnya – dan seluruh pekannya – dirosakkan pada setiap tahun oleh segerombolan kanak-kanak yang memakai topeng. Maka pada tahun berikutnya, beliau mengeluarkan wangnya sendiri untuk mengadakan sebuah parti khusus untuk golongan belia dengan harapan mereka akan keletihan dan kehabisan tenaga sehingga tidak lagi berupaya merosakkan pekannya.

Namun ternyata, jangkaan beliau meleset dan vandalisme tetap dilakukan seperti biasa. Pada tahun 1914, beliau menyeru penglibatan seluruh warga pekan untuk membawa masuk sekumpulan pancaragam dan mengadakan beberapa aktiviti seperti pertandingan kostum dan perarakan – dan usahanya kali ini membuahkan hasil.

Segenap lapisan masyarakat berhibur dengan keraian tersebut dan meninggalkan tradisi vandalisme Halloween. Berita tersebut kemudian tersebar ke pekan-pekan lain dan masing-masing mengadakan acara sambutan Halloween yang serupa, melibatkan pertandingan kostum, perarakan, persembahan pancaragam, jamuan makanan, acara tarian, dan penyediaan manisan serta ukiran-ukiran hantu yang menakutkan.

Walaupun adakalanya Puan Krebs dipanggil sebagai ‘ibu Halloween moden’, kenyataan sebegitu tidaklah sepenuhnya tepat kerana beliau tidak bertanggungjawab mempromosikan tradisi berkunjung dari rumah ke rumah sambil meminta makanan yang sudah pun diamalkan sejak ratusan tahun yang lampau.

Apapun, versi sambutan yang diperkenalkan oleh Puan Krebs sememangnya memberi impak terhadap cara sambutan Halloween dalam kalangan warga Amerika, dan perayaan Halloween Frolic di Hiawatha, Kansas terus diamalkan secara tahunan bersama perayaan-perayaan lain yang diilhaminya.

Walau bagaimanapun, konsep pesta-sebagai-pengalih-tumpuan dari aktiviti vandalisme tidaklah mendapat tempat di seluruh negara dan menjelang 1920an, keadaan semakin membarah buat warga Amerika Syarikat dan Kanada.  Apapun, sejarahwan tidak mengetahui secara jelas bagaimana amalan menghancurkan premis orang lain pada malam 31 Oktober boleh berubah menjadi amalan berkunjung dari rumah ke rumah sambil meminta manisan.

Apa yang diketahui, ia sudah pun diamalkan di Kanada menjelang 1927 sebagaimana yang dibuktikan menerusi keratan akhbar dari Blackie, Alberta, yang menampilkan sebuah kisah tentang kanak-kanak yang mengunjungi dari rumah ke rumah dan penggunaan frasa ‘trick or treat’ (‘perdaya atau belanja’) buat kali pertama dalam media cetak. Setelah kanak-kanak itu diberikan gula-gula, mereka akan beredar tanpa mengapa-apakan rumah tersebut.

Tradisi ini terus diamalkan di Amerika Utara sepanjang 1930an, sebelum berlakunya Perang Dunia Kedua yang mengakibatkan berlakunya pencatuan gula secara mendadak sekaligus menjejaskan pengeluaran manisan dan gula-gula. Keadaan hanya pulih seperti sediakala pada lewat 1940an. Perayaan yang lazim dilihat pada hari ini mula meraih bentuk akhirnya pada 1950an dan semakin lama ia semakin meraih tempat di negara-negara lain.

Pada hari ini, Halloween tidak lagi dilihat secara umum sebagai sebuah perayaan yang mempunyai kaitan dengan mana-mana agama atau tradisi khusus, sebaliknya ia dilihat sebagai sebuah cuti umum sekular yang disambut khusus untuk golongan belia dan satu rahmat buat pengusaha manisan, dekorasi, dan industri hiburan yang mengeluarkan filem, rancangan TV, dan buku bertemakan paranormal.

TEMA UTAMA

Bagi kebanyakan masyarakat Neo-Pagan dan Wicca, perayaan ini terus disambut sepertimana di zaman silam yang menjadikan penjelmaan sebagai tema utama perayaan Samhain. Antaranya melibatkan pertukaran tahun dari hari-hari terang ke hari-hari gelap; perkunjungan roh-roh si m4ti dari alam kem4tian ke alam nyata, dan keberangkatan penuh roh yang masih belum meninggalkan alam nyata ke alam kem4tian.

Mereka yang hidup menukar persona sebagai entiti lain dan entiti ghaib pula menjelmakan diri sebagai manusia; haiwan-haiwan dikorbankan dan dihidangkan sebagai makanan; bijirin, bebuahan, dan sayur-sayuran disimpan sebagai bekalan bagi mengharungi musim sejuk; manakala kayu-kayan dan tulang-temulang pula dibakar dalam pesta unggun api.

Penjelmaan juga masih dijadikan sebagai tema utama bagi perayaan Halloween. Misalnya, pemakaian topeng dan kostum semasa Hari Halloween bertujuan untuk memberi peluang kepada si pemakainya untuk menjelma sebagai persona yang berbeza berbanding hari-hari biasa.

Untuk semalaman lamanya, seseorang boleh menjelma sebagai Darth Vader, zombie, atau Labu Besar. Begitu juga dengan kostum-kostum yang lazim dijadikan sebagai pilihan utama, seperti kostum serigala-jadian (manusia yang menjelma sebagai haiwan), kostum pontianak (yang berupaya menjelma sebagai asap atau kelawar), dan kostum hantu (yang mampu menjelma sebagai manusia).

Di Ireland pada zaman pra-Kristian, dewi yang sering dikaitkan dengan Samhain adalah dewi Morrigan si dewi perang dan takdir yang bertanggungjawab menentukan untung-nasib bangsanya, Tuatha de Danaan, dalam meraih kebebasan dalam peperangan menentang warga Formoria.

Dalam setiap kisah yang menampilkan dirinya, Morrigan disifatkan sebagai satu karakter yang berupaya membuat perubahan dan dalam epik Cath Maige Tuired, beliau berjaya mengubah takdir masyarakatnya menjadi tuan pada diri sendiri dan bukannya hamba suruhan orang lain. Elemen penjelmaan dan penukaran sebegini adakalanya menggerunkan, namun ada juga yang mengujakan.

Karakter serigala-jadian, misalnya, dikembangkan sebagai reaksi terhadap rasa gerun pada serangan haiwan, manakala pontianak pula dijelmakan sebagai reaksi terhadap rasa takut pada roh si m4ti yang kembali bagi menghukum mereka yang masih hidup.

Walau bagaimanapun, dalam dua situasi tersebut – dan juga situasi-situasi lain – keupayaan untuk membvnuh makhluk itu terletak pada diri manusia sendiri, justeru legenda-legenda sebegini dianggap mampu memberi kekuatan buat manusia untuk menghadapi saat-saat sukar.

Tema yang sama turut ditampilkan menerusi pemakaian topeng Halloween dan tradisi-tradisi moden yang terangkum dalam perayaan tersebut, di mana ia menyentuh aspek-aspek paling asas dalam kehidupan manusia dan amalan Samhain.

Sepertimana yang dilakukan oleh masyarakat silam, kostum dan topeng Halloween dipakai untuk menghindari gangguan roh jahat sambil menikmati saat-saat girang apabila berpeluang untuk berjumpa dengan roh insan-insan tersayang.

Kebanyakan kostum yang dikenakan semasa sambutan Halloween mewakili rasa takut terhadap kem4tian dan ketidakpastian, yang apabila kostum itu dipakai untuk semalaman, ia seakan-akan membawa maksud si pemakai berjaya menguasai rasa takut tersebut dan berubah menjadi persona yang baru.

Pada peringkat yang paling asas, perayaan Halloween adalah – atau mungkin adalah – simbol kemenangan manusia ke atas apa yang ditakutinya; yang mungkin begitulah jua keadaannya bagi masyarakat Celt purba ketika mereka menyambut Samhain sejak ribuan tahun yang lampau.

TERJEMAHAN:

Joshua J. Mark. (21 Oktober 2019). History of Halloween. Ancient History Encyclopedia.
https://ancient.eu/article/1456/history-of-halloween/


Ekspedisi Ketenteraan Muhammad Al-Qasim Menakluk India

Sejarah penguasaan Islam ke atas wilayah Sind (India) bermula pada era Umawi, khususnya ketika era pemerintahan Khalifah al-Walid bin ‘Abdul Malik.  Wilayah Sind merupakan laluan perdagangan yang utama disebabkan kedudukannya yang strategik. Oleh itu, ramai pedagang Islam ke Sind atas tujuan perdagangan. Namun begitu, golongan pedagang ini juga turut berdakwah di kawasan tersebut sehingga wujud segelinti daripada mereka yang menetap di Sind.

Sejarah mencatatkan bahawa cadangan menghantar tentera Islam ke Sind telah dikemukakan oleh al-Hajjaj bin Yusuf al-Thaqafi. Beliau telah mencadangkan perkara tersebut kepada khalifah bertujuan untuk melindungi kepentingan dan keselamatan pedagang Muslim di perairan Sind. Gangguan lanun dan kelemahan Raja Dahir, pemerintah di Sind, dalam membendung ancaman tersebut telah menggugat keselamatan pedagang Muslim. Justeru, tindakan ketenteraan dilihat sebagai solusi yang tuntas bagi mengatasi masalah tersebut.

Ekspedisi ketenteraan ke Sind bermula apabila al-Hajjaj telah melantik menantunya, Muhammad bin al-Qasim sebagai panglima angkatan tentera berkenaan. Berbekalkan kekuatan kira-kira 60, 000 orang tentera, Muhammad bin al-Qasim yang berusia 17 tahun ketika itu telah menuju ke Daybul bagi menghadapi tentangan Raja Dahir. Malah, tentera Muhammad bin al-Qasim turut dikuatkan dengan 3,000 ekor unta yang berperanan sebagai pembawa bebanan.

Menyedari ekspedisi yang gagal sebelumnya dilaksanakan dengan menggunakan jalan laut, maka eskpedisi Muhammad al-Qasim kali ini digerakkan dengan menggunakan laluan daratan. Menurut al-Baladhuri, laluan ini terdahulunya pernah digunakan oleh Iskandar Zulqarnain sewaktu berjaya memasuki India. Tujuan misi ketenteraan bukan sekadar untuk menghukum Raja Dahir disebabkan keenggannannya membantu golongan wanita dan kanak-kanak Muslim yang telah ditawan oleh lanun di perairan Sind, tetapi bermotifkan agama iaitu untuk menyebarkan Islam dan menghancurkan perbuatan syirik.

Antara kota yang berjaya dikuasai oleh Muhammad bin al-Qasim ialah kota Daybul. Ekspedisi ketenteraan Muhammad bin al-Qasim di kota Daybul ini disokong oleh ketenteraan laut yang dipimpin oleh Khuraym bin Amir dan Ibn Mughirah yang tiba serentak dengan ketibaan Muhammad bin al-Qasim ke kota ini. Penggunaan kapal laut ini bukan sahaja untuk membawa tentera tambahan dan bekalan makanan untuk kegunaan ketenteraan, tetapi ianya juga berkepentingan untuk mengangkut senjata termasuklah manjanik atau al-Urus (antara senjata penting menentang Raja Dahir).

Kapal-kapal tentera Islam yang membawa senjata ini kemudiannya berlabuh di pelabuhan Daybul. Sebanyak 5 buah manjanik telah digunakan dalam ekspedisi ketenteraan ini. Sebuah manjanik dikendalikan oleh 500 tentera yang terlatih. Jika dikira, jumlah keseluruhan tentera yang diperlukan untuk mengendalikan 5 buah manjanik ini bersamaan dengan 2500 tentera terlatih. Difahamkan juga bahawa peper.angan ini berlangsung selama tiga hari.

Selain itu, antara kota yang berjaya ditawan oleh Muhammad bin al-Qasim ialah kota Nerun. Kota Nerun ditadbir oleh anak Raja Dahir sendiri iaitu Jaisiyah. Kota Nerun ini berjaya dikuasai tanpa sebarang pertumpahan darah apabila penghuni bandar membuka pintu kota setelah Jaisiyah melarikan diri menuju Brahmadabad. Muhammad bin al-Qasim telah memberikan layanan yang baik kepada penduduk bandar dan mereka dibenarkan melaksanakan kehidupan harian seperti biasa. Mereka hanya dikenakan membayar sejumlah kecil Jizyah sebagai syarat untuk dilindungi daripada serangan musuh.

Setelah menawan kota Nerun, tentera Muhammad bin al-Qasim kemudiannya menuju ke Sehwan yang juga merupakan bandar terpenting. Bandar ini ditadbir oleh sepupu Raja Dahir bernama Bajhra. Pada awalnya, beliau berkeyakinan untuk berpe.rang dengan Muhammad bin al-Qasim, namun beliau membatalkan niatnya kerana menerima tentangan daripada penduduk bandar tersebut. Penentangan daripada penduduk bandar menyebabkan beliau melarikan diri menuju ke Kumbh. Di Sehwan, Muhammad bin al-Qasim dan tenteranya membuat persiapan untuk berper.ang dengan Raja Dahir.

Bagi menghadapi Muhammad bin al-Qasim, Raja Dahir telah meminta bantuan daripada kerajaan Hindu yang lain dan beliau berjaya mengumpulkan 50 000 orang tentera berkuda, tentera bergajah dan tentera berjalan kaki yang jumlahnya lima kali ganda daripada jumlah tentera Muhammad bin al-Qasim. Pada 20 Jun 712, pertempuran antara kedua-dua belah pihak berlangsung di kota Rawar.

Muhammad al-Qasim yang belajar daripada kekalahan pertempuran sebelum ini telah menggunakan panah berapi (anak panah diletakkan kapas dan dibakar) bagi mengalahkan tentera bergajah Raja Dahir. Akibat daripada serangan tersebut, khemah Raja Dahir yang didirikan pada gajah tunggangan Raja Dahir telah terbakar sehingga menyebabkan gajah itu sukar dikawal. Akhirnya, tewasnya Raja Dahir telah melemahkan semangat tenteranya.

Akhirnya, Sind jatuh ke tangan Muhammad bin al-Qasim. Beliau telah berkahwin dengan Rani Ladi, balu Raja Dahir di Brahmaadabad. Secara keseluruhannya, kira-kira tiga tahun setengah masa yang diambil oleh Muhammad bin al-Qasim untuk menguasai Sind termasuklah Makran, Multan dan Kaira di Gujerat.

Kejayaan ini dilihat sebagai satu kejayaan yang membanggakan bukan sahaja kemampuan tentera Islam yang digerakkan oleh Muhammad bin al-Qasim, tetapi juga tindakan beliau untuk memastikan setiap wilayah dan bandar yang jatuh ke tangan Islam tidak berada dalam keadaan huru-hara dan terus ditadbir dengan baik.

Artikel dikirimkan oleh Azean untuk The Patriots.


Hak-Hak Kaum Minoriti Bukan Islam Di Bawah Uthmaniyah

Sama seperti kerajaan-kerajaan Muslim sebelumnya, Uthmaniyah menerapkan dasar toleransi dan penerimaan terbuka terhadap masyarakat bukan Islam yang besar di dalam pemerintahan mereka. Ini berdasarkan undang-undang Islam yang ada mengenai status orang bukan Islam mengikut kategori tertentu seperti Dzimmi, mereka dilindungi, diberi kebebasan beragama, dan bebas dari pengan.iay.aan menurut Syariah.

Salah satu contoh terawal dari dasar ini boleh dilihat dalam Perjanjian Umar bin al-Khattab, di mana Umar r.a. menjamin akan keselamatan dan kebebasan beragama sepenuhnya kepada penduduk Kristian di Baitulmaqdis.

Sistem Millet

Contoh terawal bila mana Empayar Uthmaniyah perlu memerintah sejumlah besar orang Kristian adalah selepas penak.lu.kan Konstantinopel oleh Sultan Mehmed II pada tahun 1453. Konstantinopel secara bersejarahnya merupakan pusat Kristian Ortodoks sedunia, dan masih mempunyai populasi masyarakat Kristian yang besar hingga ke hari ini.

Apabila empayar berkembang ke Eropah, semakin ramai penduduk bukan Islam berada di bawah kekuasaan Uthmaniyah. Contohnya, pada tahun 1530-an, lebih 80 peratus penduduk di Eropah Uthmaniyah adalah bukan beragama Islam. Untuk mengawal subjek Uthmaniyah yang terbaru ini, Sultan Mehmed II menerapkan satu sistem baharu, yang berabad kemudiannya akan dikenali sebagai sistem millet.

Di bawah sistem ini, setiap kumpulan agama disusun menjadi millet. Millet berasal dari istilah Arab yang bermaksud “negara”, yang menunjukkan bahawa Uthmaniyah seperti memainkan peranan mereka sebagai pelindung bagi pelbagai negara bangsa.

Setiap kumpulan agama dianggap sebagai millet itu sendiri, dengan beberapa millet wujud di dalam empayar. Sebagai contoh, semua orang Kristian Ortodoks di Empayar Uthmaniyah dianggap sebagai sebuah millet, sementara semua orang Yahudi membentuk millet yang lain.

Setiap millet dibenarkan memilih tokoh keagamaan masing-masing untuk memimpin mereka. Dalam kes Gereja Ortodoks (Gereja terbesar di Empayar Uthmaniyah), Patriark Ortodoks yang juga merupakan Uskup Agung Konstantinopel adalah pemimpin millet yang terpilih. Para pemimpin millet dibenarkan untuk mengendalikan peraturan agama mereka sendiri terhadap rakyatnya. Undang-undang Islam (Syariah) tidak memiliki bidang kuasa ke atas orang bukan Islam di Empayar Uthmaniyah.

Dalam kes je.naya.h, pesalah akan dihu.ku.m mengikut peraturan agama mereka sendiri, bukan peraturan Islam atau peraturan agama lain. Contohnya, jika seorang Kristian didapati bersalah kerana mencuri, dia akan dihu.kum menurut undang-undang Kristian berkaitan kesalahan mencuri. Sekiranya seorang Yahudi mencuri, dia harus dihuk.u.m menurut undang-undang Yahudi, dan lain-lain.

Satu-satunya waktu bila mana undang-undang Islam akan diambil kira ialah jika penjena.yah itu adalah seorang Muslim, atau ketika ada kes yang melibatkan dua orang dari berbagai millet. Dalam kes itu, seorang hakim Muslim akan mengetuai perbicaraan kes tersebut dan mengadili sesuai dengan penilaiannya dan berdasarkan undang-undang sivil.

Selain undang-undang agama, millet diberi kebebasan untuk menggunakan bahasa mereka sendiri, membangunkan institusi mereka sendiri (gereja, sekolah, dll), dan memungut cukai. Sultan Uthmaniyah hanya memiliki kawalan ke atas millet melalui pemimpin mereka.

Namun, pemimpin millet tetap perlu melaporkan perkembangan semasa kepada sultan, dan jika ada masalah dengan millet, sultan akan berunding dengan pemimpin millet tersebut. Secara teorinya, populasi Muslim di Empayar Uthmaniyah juga adalah sebuah millet sendiri dengan sultan Uthmaniyah sendiri sebagai pemimpin millet Islam tanpa mengira apa bangsa mereka.

Legasi

Empayar Uthmaniyah memerintah dari tahun 1300 sehingga 1922 (Khalifah hanya dikekalkan sehingga 1924). Dalam sebahagian besar sejarah mereka, hampir keseluruhan waktu wujudnya pemerintahan Uthmaniyah ini, sistem millet telah menyediakan satu budaya yang menganjurkan keharmonian beragama dan millet-millet ini berada dibawah kuasa mutlak empayar walaupun mereka mentadbir sendiri, kecuali, di saat kejatuhan Empayar Uthmaniyah.

Semakin luas empayar berkembang, semakin banyak millet distruktur. Millet yang berasingan diwujudkan untuk orang Kristian Armenia, Katolik, dan Ortodoks, misalnya, dengan setiap mazhab dan sekte dibahagikan lebih jauh menjadi lebih spesifik.

Sistem millet gagal bertahan sehingga penghujung usia Empayar Uthmaniyah. Ketika empayar mula lemah pada tahun 1700-an dan 1800-an, campur tangan Eropah di Uthmaniyah semakin rancak. Apabila Reformasi Tanzimat dilaksanakan pada tahun 1800-an, sistem millet dihapuskan, Uthmaniyah mula cenderung kepada gaya pemerintahan sekularis yang dipengaruhi dari Eropah. Uthmaniyah terlalu lewat melaksanakan modenisasi.

Uthmaniyah dipaksa untuk menjamin “hak” yang kabur kepada minoriti agama, yang sebenarnya membataskan kebebasan mereka.  Kaum minoriti yang pada awalnya dibiarkan mentadbir sendiri mengikut peraturan mereka sendiri, akhirnya semua kelompok agama dipaksa untuk mengikuti undang-undang sekular yang sama.

Ini akhirnya menyebabkan ketegangan agama tercetus di dalam empayar, selain turut membongkar sesetengah kegiatan rekrut bersen.ja.ta di kalangan bekas-bekas millet yang berhasrat melancarkan pember.on.takan, disusuli dengan pengkhia.na.tan berterusan kaum minoriti yang mungkin menjadi salah satu penyebab peristiwa pemb.an.t.aian orang Armenia semasa Pe.r.ang Dunia Pertama pada zaman Empayar Uthmaniyah.

Ini menunjukkan sistem millet adalah kaedah penyelesaian yang unik dan kreatif untuk memerintah sebuah empayar dengan pelbagai etnik dan agama. Hak dan kebebasan yang diberikannya kepada minoriti agama melangkau jauh lebih awal dari zaman mereka.

Di saat Eropah masih bergelut dengan penin.dasan agama-agama tertentu hingga tahun 1900-an, Uthmaniyah mewujudkan sistem pluralistik agama yang harmoni dan stabil yang menjamin kebebasan beragama selama beratus-ratus tahun.

Namun di sebalik kesempurnaan pasti ada jua keca.ca.tan, Uthmaniyah gagal menjangka pengkh.iana.tan yang sebenarnya telah berlaku sejak awal lagi apabila kaum minoriti yang secara tiba tiba bangkit memberon.t.ak apabila dipaksa akur kepada perubahan.

Ini menandakan, umat Islam perlu terus bertoleransi sesuai dengan tuntutan Islam selaku penguasa yang memerintah sebuah kerajaan, tidak ada kompromi mengenai itu, tetapi perlu lebih berhati-hati dan sentiasa peka akan perkembangan kaum minoriti sekiranya mereka diberikan kebebasan mentadbir sendiri.

RUJUKAN:

Alkhateeb, Firas. (2017). Rights of the non-Muslim in the Ottoman Empire. Lost Islamic History: Reclaiming Muslim Civilisation from the Past. Hurst.


Turki Uthmaniyah: Penyelamat Kota Suci Makkah, Kota Madinah Dan Al-Quds Daripada Portugis

Konflik ini amat menarik untuk dibincangkan kerana melalui konflik kita dalam melihat perlawanan yang sengit anta dua armanda laut yang terkuat di dunia pada waktu itu dan kesungguhan kerajaan Turki Uthmaniyah dalam mempertahankan dunia Islam daripada serangan Portugis.

Pada tahun 1415, armada kerajaan Portugis di bawah pimpinan Putera Henry telah mara ke Barat jauh. Armanda ini telah mencapai kemenangan seperti penaklukan pelabuhan Sabtah (Ceuta). Penyerangan ini merupakan permulaan kepada siri serangan yang berterusan. Kemaraan Portugis di Afrika Utara tidak terhenti di situ sahaja apabila mereka menawan Asilah, Araish (larache) dan Tanger pada tahun 1471. Kejayaan menyebabkan Portugis dapat menumpukan untuk menakluk kawasan yang lebih strategik seperti Safi, Agadir, Azemour dan Masah.

Langkah Portugis merentasi Lautan Atlantik mengelilingi dunia Islam berpunca daripada sikap Portugis yang anti kepada agama Islam dan semangat sentimen Perang Salib yang kuat. Kerajaan Portugis juga menganggap mereka sebagai pejuang dan pelindung Kristian daripada Islam. Mereka melihat Islam sebagai “orang Moor” yang perlu diperangi di mana jua mereka berada. Sikap fanatik ini dapat dilihat dengan jelas dengan sikap Putera Henry sendiri mendapat restu daripada Pope Nicholas V ke atas hak penerokaan sehingga ke India. Pope itu pernah berkata:

“Kami amat berbangga apabila mengetahui putera kami Henry putera Portugis kini meneruskan jejak langkah ayahandanya yang hebat Raja John I. Semangatnya yang tinggi telah menjadi perangsang menjadikan baginda seorang tentera Kristian yang gagah perkasa. Dengan nama tuhan, baginda merentas ke pelbagai negara yang belum pernah kita ketahui. Malah baginda juga membawa masuk ramai di kalangan musuh Islam dan musuh Jesus seperti arab dan orang kafir ke dalam pelukan Katolik.”

Perkara ini juga turut dibuktikan lagi melalui ucapan yang disampaikan oleh Alburqurque apabila Portugis menawan kota Melaka:

“Meminggirkan kaum Arab daripada perdagangan rempah merupakan satu cara yang diharapkan Portugis dalam melemahkan kuasa Islam.”

Alburqurque turut berkata berkata:

“Khidmat mulia yang kita sumbangkan kepada Tuhan setelah kita usir Arab daripada negara ini dan kita padamkan sinar pengikut Muhammad, kerana tiada lagi cahaya yang akan mempertahankannya di sini. Saya amat yakin sebabnya setelah kita rampas Perdangangan Melaka daripada mereka (orang Islam) nescaya Kaherah dan Makkah akan merasakan kesannya tidak lama lagi. Perdagangan rempah akan menyekat pembelian senjata. Kerana kesemua pedagang perlu ke Portugis untuk membelinya di sana.”

Malah beliau juga dalam memoirnya pernah mencatat:

“SASARAN KAMI IALAH MEMASUKI TEMPAT-TEMPAT SUCI ISLAM DAN MENCEROBOH MASJID NABAWI SERTA MENGAMBIL JASAD MUHAMMAD SEBAGAI TEBUSAN UNTUK BERUNDING DENGAN ARAB BAGI MENGAMBIL SEMULA AL-QUDS.”

Raja Portugis yang bernama Manuel II turut berkata:

“Tujuan meneroka laut ke India ialah menyebarkan Kristian dan meraih kekayaan Timur.”

Melalui ucapan-ucapan di atas Al-Shalabi telah merumuskan bahawa faktor agama adalah faktor utama yang mendorong Portugis meredah dan menngelilingi dunia Islam. Tanda Salib dan meriam merupakan simbol yang dilakarkan oleh mereka yang bermaksud orang Islam harus memeluk Kristian atau akan diserang oleh meriam mereka. Faktor ekonomi menurut Al-Shalabi hanyalah faktor sampingan dalam penjelajahan Portugis.

Kejayaaan Vasco de Gama yang menjumpai Tanjung Harapan di Afrika pada tahu 1497 M telah memudahkan Portugis memperolehi hasil timur jauh untuk pasaran Eropah tanpa perlu melalui jalan Mesir. Tindakan mereka ini akan melalui perdagangan ini secara tidak langsung akan melumpuhkan kuasa islam. Buktinya kejayaan Portugis ini merupakan punca kejatuhan ekonomi kerajaan Mamluk di Mesir.

Persoalannya apakah rancangan Portugis dalam melaksanakan matlamat mereka mengelilingi dan mengusai dunia islam serta menawan kota2 suci seperti Makkah, Madinah dan Baitulmaqdis?

Seperti yang dijanjikan marilah kita melihat strategi yang dilakukan oleh Portugis untuk menguasai dan menghancurkan dunia islam khususnya penawanan kota suci Makkah dan Madinah yang bertujuang untuk membongkar makam Nabi Muhammad SAW agar mereka boleh memaksa umat islam menyerahkan Al-Quds.

Segala perancangan jahat Portugis membuahkan hasil apabila mereka berjaya menguasai perairan Afrika, teluk Arab dan Laut Arab. Kejayaan ni menyebabkan mereka berkuasa untuk menyekat produk Timur ke Eropah.

Ketiadaan pesaing yang hebat pada waktu itu menyebabkan Portugis dapat menguasai kedudukan strategik itu dengan mudah. Penduduk di wilayah yang dikuasai Portugis telah mengalami penderitaan apabila kerajaan Portugis melakukan pelbagai aksi pembunuhan, pemusnahan dan pembakaran di wilayah itu. Kejayaan menakluk kawasan strategik itu menyebabkan kerajaan Portugis menghalang umat islam menunaikan ibadah haji dan masjid-masjid dibakar oleh mereka.

Keadaan bertambah parah apabila kerajaan Mamluk pada waktu itu tidak dapat memberikan pertolongan kerana masalah ekonomi dan sibuk mengendalikan masalah dalaman seperti menghadapi kerajaan Turki Uthmaniyah dan Kestria Salib di Timur Laut Mediterranean. Kegagalan ini menyebabkan penduduk di perairan Afrika, Teluk Arab dan India terpaksa menangani sendiri konflik ini.

Penduduk ini telah menyerang kesemua kubu Portugis di Muscat, Bahrain, Qaryat dan Aden namus serangan ini dapat dipatahkan oleh Portugis yang memiliki kekuatan berkali ganda berbanding penduduk ini. Keadaan ini tidak berkekalan lama apabila kerajaan Mamluk di bawah Pemerintahan Sultan Qansuh Al-Ghawri mula berusaha untuk mempertahankan kota suci Islam dari ditawan angkatan Armada Portugis.

Sultan Qansuh telah menghantar angkatan laut yang memiliki yang memiliki 13 buah kapal perang yang menampung 1500 orang tentera yang dikeruai Hussein Al-Kurdi bagi menyekat kemaraan Portugis. Angkatan ini tiba di Pulau Diu sebelum berangkat ke Chaul kemudian mencapai kemenangan pada tahun 1508 apabila bertembung dengan angkatan armada Portugis dipinpim Lourenco De Almeida. Namun bergitu armada Portugis berjaya mengalahkan mereka 1509 apabila armada Portugis melaksanakan serangan balas.

Kerajaan Turki Uthmaniyah pada peringkat awal menghadapi kesulitan untuk melawan Portugis kerana kedudukan mereka yang agak jauh dari medan petempuran kerana kedudukan mereka dipisahkan oleh kerajaan Mamluk dan Syiah Safawi. Namun begitu usaha kerajaan Uthmaniyah untuk memberikan bantuan kepada kerajaan Mamluk memang ada apabila Sultan Bayezid II (bapa sultan Selim I) memberikan bantuan kepada kerajaan Mamluk pada Tahun 1511 dengan beberapa kapal yang membawa muatan ubat, anak panah dan 40 tong belerang serta pelbagai jenis kelengkapan perang.

Namun begitu, usaha ini gagal apabila bantuan ini diserang dan dirampas oleh kesatria John Baptist. Apabila kerajaan Turki Uthmaniyah berjaya menguasai wilayah kerajaan Mamluk pada zaman Sultan Selim I (kisah peperangan dua kerajaan Islam telah saya kongsikan di artikel sebelum ini) iaitu di Mesir, Sham dan wilayah Arab barulah mereka boleh melancarkan serangan terhadap Portugis di laut, teluk Arab serta pada zaman Sultan Sulaiman al-Qanuni (1520-1566M). Serangan ke atas Portugis menjadi lebih penting lagi apabila penguasaan Portugis ke atas Laut Merah, Teluk Arab dan Samudera Hindia menyebabkan perdagangan di mediteranean mencapai satu titik yang lemah.

Sultan Sulaiman Al-Qanuni juga berpendapat bahawa Kerajaan Turki Uthmaniyah bertanggung jawab sepenuhnya dalam mempertahan kota-kota suci Islam daripada diserang tentera salibis. Oleh itu Sultan Sulaiman telah mengadakan satu perikatan dengan pemerintah calicut dan cambay di India bagi menghadapi Portugis.

Sultan Sulaiman telah mengarahkan agar armada Uthmaniyah dibangunkan di Suez Mesir yang diketuai oleh Gabenor Jeneral Mesir yang bernama Sulaiman Pasha. Baginda telah menghantar surat kepada Sulaiman yang bertulis:

“Beylarek Mesir Sulaiman Pasha, anda bertanggung jawab sebaik sahaja perintah kami untuk menyediakan beg dan segala keperluan anda, anda juga dikehendaki menyediakan kelengkapan di Suez untuk Jihad di Jalan Allah. Jika anda berjaya menyediakan satu armanda dan melengkapkan segala kelengkapan, makanan ,senjata serta tentera yang mencukupi, anda hendaklah berangkat ke India dan menguasai kemudia memelihara wilayah tersebut, jika anda berjaya merentas jalan tersebut dan menguasai laluan ke Makkah al-Mukarramah, ia bermakna ancaman daripada Portugis dan menghilangkan mereka di sana.”

Pada tahun 1538, sebuah armada Uthmaniyah yang berpusat di Suez terbentuk di bawah Sulaiman Pasha , beliau telah berjaya mengalahkan Portugis dengan menguasai Aden serta terus menuju ke pelabuhan Portugis di Diu namun serangan ini tidak berhasil. Pada tahun 1541, Portugis telah melaksanakan serangan balas ke atas Armada Turki di Suez namun serangan ini mencapai kegagalan. Kejayaan kerajaan Uthmaniyah menawan dan membina pertahanan di area pantai Aden dan Yaman menandakan pembentukan perbatasan pertama Uthmaniyah terhadap Portugis. Pada tahun 1547 dan 1552, kerajaan Uthmaniyah telah berjaya menawan Ta’izz dan san’a di dataran tinggi Yaman.

Pada awal 1540, Sultan Sulaiman al-Qanuni berusaha melakukan rundingan dengan Raja Portugis iaitu Raja John untuk lintas damai kepada kapal-kapal dagang kaum Muslim dengan dibentuk Jalur Shir-Aden-zeila’ sebagai pembatas antara Kerajaan Uthmaniyah dan Portugis. Namun rundingan ini tidak berjaya. Walaubagaimanpun, operasi Sulaiman Pasha di pantai Arab sebelum ini telah berjaya memulihkan perdagangan rempah di Mediterranean pada pertengahan abad ke 16.

Penaklukan empayar Uthmaniyah Iraq dari empayar Syiah Safawi telah memberikan kerajaan Uthmaniyah sebagai jalan kedua ke Samudera Hindia melalui teluk. Pada tahun 1546, Kota Basra di Iraq dapat dijadikan sebagai wilayah strategik untuk pengkalan tentera menghadapi Portugis. Namun Basra tidak dapat berkembang sebagai pusat perdagangan kerana penguasaan Portugis ke atas Hormuz pada tahun 1515 mampu mencegah kapal-kapal melintasi wilayah di antara teluk dan samudera Hindia.

Namun pada tahu 1546, Gabenor Jeneral Uthmaniyah di Basra iaitu Ayas Pasha berusaha menjadikan Basra sebagai pusat perdagangan. Untuk menhadapi Portugis di Hormuz, beliau telah meguasai Hasa’ yang terletak di pantai Barat Teluk. Kerajaan Uthmaniyah berjaya menawan Qatif daripada Portugis dan berjaya mematahkan Blockade Portugis di Hormuz.

Pada tahun 1548 dan 1552, ketua Armada Uthmaniyah iaitu Piri Reis telah mengalahkan Portugis di Aden (kawasan ini pernah dirampas kembali oleh Portugis) dan merebut benteng kecil Portugis di Muscat. Beliau telah menuju ke Hormuz dengan 30 buah kapal setelah berjaya mengalahkan Portugis di Laut Arab. Namun pengepungan ke atas Hormuz mencapai kegagalan dan Piri Reis telah berundur Ke Basrah dan Suez. Piri Reis telah dihukum bunuh kerana dituduh lari dari medan peperangan.

Pada tahun 1557, angkatan Tentera Uthmaniyah telah berjaya menawan perlabuhan Portugis di Masawwa serta wilayah-wilayah di Habsyah. Kejayaan ini telah memperkuatkan kedudukan kerajaan Uthmaniyah di Teluk. Pada tahun 1559, Gabenor Jeneral Uthmaniyah di Al-Hasa telah berusaha untuk menawan Pulau Bahrain namun Portugis telah memberi serangan balas sehingga kerajaan Uthmaniyah berakhir dengan kegagalan.

Sehingga 1560, sejarawan yang bernama barat yang bernama Collin Imber merumuskan bahawa Portugis tidak dapat mengusir Uthmaniyah dari Basra, Al-Hasa’ dan Qatif di bahagian kepala Teluk mahup dari laut Merah. Demikain juga Uthmaniyah tidak dapat mematahkan sekatan Portugis di Hormuz mahupun megalahkan Portugis di lautan.

Demi untuk menjamin perdagangan terus berlangsung, kedu-dua kerajaan ini telah melakukan rundingan. Pada tahun 1562, Gabenor Jeneral Uthmaniyah di Basra telah menghantar duta ke Hormuz untuk berbincang akan pengembalian perdagangan melalui Teluk.

Pada tahun 1564, Sultan Sulaiman Al-Qanuni telah telah menulis surat kepada Raja Portugis bahawa baginda menginginkan Raja portugis “menjamin pelintasan di daratan dan laut untuk orang-orang dan pedagang dari kerajaan Uthmaniyah yang berdagang dari dan ke pulau-pulau di bawah dominasi Portugis.”

Kesimpulan

Terdapat 4 kesan pertembungan dua kerajaan yang telah dirumuskan oleh Al-Shalabi iaitu:

Meskipun Kerajaan Uthmaniyah tidak berjaya menghalau Portugis dri Samudera Hindi dan kawasan teluk (hormuz) namun mereka berjaya menghalang cita-cita Portugis memasuki Hijjaz. Kerajaan Uthmaniyah telah mengamankan jalan-jalan yang menuju ke tanah suci Islam. Laut Merah juga dijadikan laluan khas kepada pedagang Islam sahaja. Menurut Al-Shalabi kejayaan Uthmaniyah menyekat ancaman Portugis terhadap dunia Islam wajar diberi penghargaan.

Rujukan:


Empayar-Empayar Yang Wujud Ketika Zaman Rasulullah S.A.W

Ini dunia pada tahun 624, tahun Rasulullah berhijrah ke Madinah (ada tanda nama baginda di peta).

Negara paling gah waktu tu ialah Rom Timur (Byzantin) & Parsi (Sasan).

Perang antara 2 kuasa ni ada disebut dalam Surah ar-Rum. Mula-mula Parsi lebih kuat, tapi akhirnya Rom menang.

Rom Barat dah jatuh hampir 200 tahun. Wilayah bekas Rom Barat diduduki oleh kaum “Germanic” (orang Jerman adalah Germanic, tapi bukan semua Germanic adalah Jerman) termasuk Franks (mendirikan Francia, yang akan jadi France), dan Anglo-Saxon (yang akan mendirikan England).

Dengan kata lain, belum ada negara France, England, Italy semasa zaman Rasulullah.

Korea pun tak ada, yang ada hanya 3 kerajaan (Goguryeo, Silla, Baekje).

Orang Yamato (Jepun) belum menguasai utara Honshu & Hokkaido.

Srivijaya belum muncul.

Tang baru bangkit di China.

Srivijaya belum muncul.

Tang baru bangkit di China.

Dalam masa tak sampai 20 tahun, kerajaan umat Islam berkembang dari Madinah kepada seluruh Asia Barat dan Afrika Utara, menundukkan Parsi (nyawa2 ikan selepas kalah dengan Rom), mengancam Rom.

Kerajaan Islam terus berkembang bawah Dinasti Umayah & Abbasiyah, sampai Asia Tengah.

Pada masa yang sama, Tang juga mengalahkan Gokturk di utara, berkembang menjadi empayar China terbesar dalam sejarah, kuasanya sampai ke Asia Tengah.

Dalam proses meluaskan kuasa, Tang bertembung dan beperang dengan tentera Islam Abbasiyah di Talas pada 751. Tang kalah.

Kawasan putih dalam peta menandakan kawasan yang tak ada “negara”. Bukan semua kaum sempat mendirikan negara/tamadun, ada yang masih hidup dalam fasa “tribal” pada zaman Rasulullah.

Ethiopia (Aksum) kira antara negara Afrika paling tua. Orang Islam pun pernah berhijrah ke sini.


Konsep Rentas Masa Di Dalam Bill & Ted Excellent Adventures

Untuk kali ini, penulis akan bincangkan tentang komparatif falsafah antara Dark dengan satu lagi karya berkenaan dengan perentasan masa, filem lama Bill & Ted Excellent Adventure (1989). Walaupun kedua-dua ini berkisar tentang peredaran masa, namun apa yang cuba disampaikan adalah berbeza sama sekali. Satu karya santai dan lucu, satu lagi gelap dan berat untuk dihadam. Namun, kedua-duanya mendalam. Berdasarkan pemerhatian kendiri penulis, terdapat satu aspek yang boleh dibandingkan dalam kedua-dua karya ini.

Takdir ; Nak Biarkan vs Nak Ubah?

Ringkasnya, kedua-dua karya ini cuba cerita tentang takdir ketentuan watak dan apa yang kita boleh lakukan dengannya. Dalam karya Dark contohnya, watak utama Jonas cuba menghalang seorang budak daripada bunvh diri. Namun, beliau dapat tahu bahawa budak itu ialah ayahnya, Michael Kanwald. Jadi, beliau terpaksa biarkan budak itu membesar, dan bunuh diri kerana kalau Jonas halang ayahnya bunvh diri, maka beliau pun tak akan wujud.

Berbeza dengan Dark, Bill & Ted lebih simple. Dua remaja yang tidak suka belajar dan hanya layan melepak dapat tahu bahawa mereka akan jadi penyelamat dunia satu hari nanti. Tapi, mereka kena lulus matapelajaran Sejarah di sekolah mereka. Kalau mereka tak lulus, mereka akan dihantar ke sekolah t3ntera dan sekaligus tidak akan jadi penyelamat dunia di masa hadapan.

Kedua dua karya ini menghadap takdir dengan cara yang berbeza. Dark cuba untuk mengelak takdir, Bill & Ted cuba menerimanya. Namun persoalannya, adakah kita mampu mengubah takdir kita? Jika kita dapat tahu apa takdir kita, adakah kita akan lakukan sesuatu? Jika kita biarkan, mana free will kita?

Dalam Dark, Jonas dan watak-watak yang merentas masa guna free will untuk mengubah takdir mereka, namun menyebabkan mereka terperangkap dalam sarang masa yang berjuntai dan tersimpul sana sini. Bill & Ted pula, mereka cuba menerima takdir, namun dalam menerima takdir, mereka kena berusaha juga untuk mendapatkannya. Kalau berusaha, maknanya adalah free will untuk menerima takdir.

Mengikut kata Arthur Schopenhauer [1],

“If a person wills, then he must will something, his act of will is always directed towards the object and can only be thought of in reference to such…”

Makanya, kalau ada free will, mesti dipandu oleh motif, dan motif berlaku bila adanya takdir. Kalau motif kita nak kaya, kita kena la berada dalam takdir bahawa kita ni tengah miskin. Dan tindakan kita berdasarkan kepada free will kita itu, akan ubah balik takdir kita. Tapi kalau terima sahaja takdir kita, apa motifnya? Jadi adakah kita terperangkap seperti dalam pusingan di bawah? Kalau terperangkap, mana kuasa dan free will kita untuk mengubahnya?

Jadi, setiap kali seseorang cuba untuk membetulkan keadaan dengan merentas masa, mereka sebenarnya buat sesuatu yang menjadikan masa terkini berlaku. Perlahan-lahan, kita dapati kita tidak ada free will…Arthur berpendapat dunia dipandu oleh ‘Will’, iaitu satu kuasa buta yang ada pada semua hidupan yang nampak macam kita ada, tapi sebenarnya kita tidak ada pun.

Dunia ini hanya penuh dengan perwakilan, dan yang setiap perwakilan mewakilkan wakil asal, iaitu kuasa Will [2]. Jadi kalau kita ini hanya wakil, tak payah nak pandai-pandai, apa yang kita buat itu sebenarnya disuruh… tapi kalau Will ini wakil asal, siapa pula yang ia wakilkan? Kalau ia wakilkan takdir, bukan ke tadi dunia (takdir) ini hanyalah perwakilan? Jadi siapa yang asal? Apa itu asal? Pening, pening…..

RUJUKAN

Schopenhauer, The Two Fundamental Problems of Ethics (Oxford World’s Classics), Oxford, 2010.

Internet Encylopedia of Philosophy, “Arthur Schopenhauer,” [Online]. Available: https://iep.utm.edu/schopenh/#SH2a.


Sampah Angkasa China Mengancam Semua Negara

Baru-baru ini ramai mendakwa terlihat hujan meteor merentasi langit Sarawak. Tak lama selepas peristiwa tersebut, pihak Agensi Angkasa Malaysia (MYSA) telah menyatakan itu merupakan serpihan Long March B5 milik China. Situasi ini bukanlah sesuatu yang mengejutkan kerana sudah terlalu banyak kejadian sedemikian rupa terjadi.

Paling teruk sekali adalah pada 2019, serpihan pelancaran satelit Beidou-3 M21 dan Beidou-3 M22 telah jatuh di kawasan bandar sehingga memusnahkan rumah penduduk. China agak bernasib baik kerana serpihan itu telah jatuh ke dalam wilayahnya sendiri. Kalau jatuh di negara lain, mungkin bakal menjadi isu panas di peringkat antarabangsa.

Persoalannya kenapa China suka buang sampah angkasa ke negara?

Sebelum ini kalau nak tahu lebih banyak tentang China, boleh baca KITAB TAMADUN CHINA. Kami jamin anda tidak akan rugi dan makin bertambah kagum. Boleh di Shopee: https://shopee.com.my/Kitab-Tamadun-Cina-Ayman-Rashdan-Wong-i.238336777.21315812272

Jawapannya adalah China seringkali membiarkan sampah angkasanya terbuang ke bumi tanpa kawalan. Malah China juga agak kedekut untuk berkongsi ramalan lokasi sampah angkasa itu akan jatuh. Tindakan ini sekaligus sangat menggusarkan masyarakat dunia kerana berpotensi untuk jatuh di kawasan bandar-bandar besar.

China seharusnya bertindak seperti negara lain yang akan memastikan sampah angkasa mereka jatuh betul-betul di Point Nemo. Buat pengetahuan semua Point Nemo merupakan sebuah kawasan yang sangat terpencil di Lautan Pasifik. Kawasan ini telah dijadikan sebagai tempat perkuburan objek-objek angkasa sejak sekian lama.

Dengan jarak 2688 kilometer daripada daratan terdekat, Point Nemo telah dikenalpasti sebagai kawasan paling selamat untuk sampah angkasa menjatuhkan diri. Malah manusia biasa pun susah nak sampai ke sini kerana perlu menempuh perjalanan lebih daripada dua minggu menggunakan bot daripada daratan terdekat.

Ditambah pula, tidak banyak haiwan laut yang dapat hidup di sekitar kawasan Point Nemo. Ini kerana Point Nemo terletak di kawasan arus laut berputar di tengah-tengah Southern Pacific Gyre. Jadi kawasan ini tidak akan menjadi pilihan untuk haiwan laut meneruskan hidup dengan aman dan selesa. Kalau ada pun hanya bakteria dan ketam kecil sahaja. Bermakna sampah angkasa yang jatuh ke Point Nemo memberikan kesan yang minimum terhadap kehidupan.

Walau bagaimanapun, ironinya China didakwa telah menghasilkan satu alat pemusnah sampah angkasa. Alat itu dikatakan akan memusnahkan objek-objek angkasa untuk dibuang ke bumi atau lebih tepat lagi ke Point Nemo. Hal ini sekali lagi menjadi kebimbangan ramai kerana dikhuatiri objek-objek angkasa akan jatuh di kawasan ramai penduduk.

Dah lah China ini sampah angkasa sendiri pun susah nak settle bagi jatuh ke tempat yang sepatutnya. Sekarang pula memandai-mandai nak tolong bersihkan sampah angkasa negara lain. Bukan itu sahaja, China juga dikatakan telah bekerjasama dengan Rusia untuk menghasilkan alat sedemikian rupa.

Namun sehingga ke hari ini, China tidak pernah mengesahkan dakwaan tersebut dan beranggapan itu adalah omong kosong sahaja. Apa-apapun tindakan China membuang sampah angkasa ke negara merupakan satu kelakuan yang agak berbahaya. Kalau tak mampu buang dekat tempat yang betul pun paling kongsilah kawasan mana sampah angkasa itu akan terhempas.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:
World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN:

DW. (n.d).  Chinese ‘space cleaner’ spotted grabbing and throwing away old satellite. Dipetik daripada https://www.dw.com/en/chinese-space-cleaner-spotted-grabbing-and-throwing-away-old-satellite/a-60658574

Mulko, M. (2022, Jun 18). Point Nemo: facts about the Earth’s farthest point from land. Interesting Engineering. Dipetik daripada https://interestingengineering.com/science/point-nemo-farthest-point-land


Operasi Eiche:  Kemenangan Yang Sia-Sia Buat Mussolini

Tidak keterlaluan jika kita katakan bahawa tahun 1943 bukanlah tahun yang baik bagi diktator fasis Itali, Benito Mussolini. Keinginannya untuk menguasai seluruh Afrika Utara berakhir dengan sebuah kekalahan yang memalukan;  keputusannya untuk menghantar tentera yang tidak bersedia ke Medan Timur bagi memer*ngi Kesatuan Soviet yang sedang mengalami peningkatan moral, telah mengundang padah hingga mengakibatkan korb*n jiwa yang tidak berlanjutan, dan pencerobohan tentera Sekutu terhadap Sicily telah membawa Per*ng Dunia Kedua betul-betul di pintu belakang Itali.

Tidak seperti di Jerman, di mana Adolf Hitl*r dan orang sekeliling dalamannya memerintah negara itu secara kuku besi, manakala Itali pula sebuah negara yang masih mempunyai raja dan Dewan Agung yang sangat mampu jika mereka mahu mengusir Mussolini yang semakin terdesak dari jawatannya. Ketika Julai bermula, Mussolini baru saja hendak bertahan, tapi untuk berapa lamakah?

Dijatuhkan Oleh Kerajaan Sendiri

Pada 19 Julai 1943, pesawat pengeb*m pihak Sekutu muncul di ruang udara ‘Kota Keabadian’, Rom. Ini bukanlah kali pertama kota itu dib*m, tetapi ia terbukti telah menjadi satu titik tolak terpenting yang menyumbang kepada kejatuhan diktator. Pengeb*man itu telah meratakan kawasan kelas pekerja di San Lorenzo, menyebabkan kerosakan yang besar terhadap dua lapangan terbang Rom dan menjadikan sebahagian infrastruktur binaan Basilika Saint Lawrence kuno di luar tembok runtuh.

Anggota barisan kepimpinan kerajaan dibawah Benito Mussolini yang naik marah bertindak menentang pemimpin mereka yang terkepung, penentangan itu memuncak dengan usul undi tidak percaya oleh Dewan Agung pada 24 Julai.Keesokan harinya, Il Duce (gelaran untuk seorang pemerintah Itali) dipanggil ke istana Raja Victor Emmanuel III yang disangkakannya hanya akan menjadi satu pertemuan dua minggu sekali yang biasa dilakukan mereka.

Raja memaklumkan, bahawa dia digantikan oleh Marsekal Pietro Badoglio. “Wahai Duce, sudah tidak ada gunanya lagi,” kata raja kepada diktator yang telah dirundung kekecewaan itu. “Itali telah berpecah belah. Tentera tidak mahu berjuang lagi. Pada saat ini kamu adalah lelaki yang paling dibenci di Itali.”

Mussolini meninggalkan istana dalam keadaan terkejut. Dia telah memerintah Itali sejak tahun 1922, dan sekarang tanpa diduga, dia telah ditendang keluar dari pejabatnya setelah dikhianati oleh anggota pentadbirannya sendiri. Pandangannya menjadi gelap ketika dia ditahan oleh anggota Carabinieri (polis tentera Itali) dan dipenjarakan atas titah raja.

Ketika Hitl*r menerima berita kejatuhan Mussolini, dia amat terkejut. Sekiranya Mussolini boleh digulingkan dengan mudah, mungkinkah nasib yang sama menanti Adolf Hitl*r?

Misi Berani M*ti

Marah dan takut akan implikasi dari potensi akan wujud pakatan baharu antara pihak Sekutu dengan Itali yang kini bukan lagi dianggap sebagai sahabat Jerman akibat peralihan kuasa, Hitl*r memutuskan satu-satunya tindakan terbaik adalah dengan menyerap bekas wilayah Itali dan segala aset kepentingan di luar negeri serta menyelamatkan rakan diktatornya dari tawanan.

Pihak Itali khuatir sekiranya Hitl*r mungkin melakukan usaha menyelamatkan Mussolini, jadi Mussolini telah digerakkan terus menerus dan tidak konsisten di satu tempat sejak penangkapannya untuk mengelakkan kedudukannya diketahui orang Jerman. Namun, Hitl*r telah menjangkakan taktik ini dan oleh itu dia memutuskan untuk menghantar Hauptsturmführer Otto Skorzeny ke Itali bagi mengesan bekas diktator itu dan melaksanakan misi menyelamat. Operasi menyelamatkan Benito Mussolini ini diberikan nama kod Operasi Eiche. Dalam konteks sejarah, peristiwa ini turut dikenali sebagai Gran Sasso Raid.

Skorzeny pernah beraksi semasa pencerobohan Kesatuan Soviet pada tahun 1941, setelah terced*ra di belakang kepala akibat serpihan l*tupan pada tahun 1942 (dia menerima pingat Iron Cross untuk keced*raannya), dia kemudian ditugaskan sebagai kakitangan di Berlin di mana dia mula mengembangkan teknik untuk per*ng komando yang tidak konvensional.

Skorzeny tidak mengambil masa yang lama untuk mengesan kedudukan diktator Itali yang digulingkan itu. Transimisi radio yang dipintas menunjukkan Mussolini ditahan di bawah kawalan bersenjata di Hotel Campo, sebuah pusat peranginan ski yang tinggi di Pergunungan Apennine di wilayah Gran Sasso, selatan Itali. Masalah yang tinggal ialah bagaimanakah cara untuk mengeluarkan Mussolini dengan selamat.

Foto-foto pengintipan udara menunjukkan bahawa lokasi hotel di atas gunung tidak boleh dilakukan kaedah serbuan payung terjun. Namun, gambar tersebut menunjukkan sebidang tanah kecil yang berdekatan dengan hotel yang difikirkan oleh Skorzeny sebagai sangat sesuai untuk mendaratkan satu skuadron dengan kapal terbang.

Pada pagi 12 September 1943, Skorzeny dan pecahan pasukan komando SS bersama pasukan paratruper Fallschirmjäger menaiki sepuluh pesawat peluncur DFS 230 dan berangkat dari landasan udara kecil berhampiran Rom menuju pergunungan yang menempatkan hotel tersebut.

Ketika mereka mendekati lokasi pendaratan, Skorzeny menyedari bahawa tanah yang telah ditanda khas untuk pesawat melakukan pendaratan sebenarnya adalah lereng yang curam, berbatu dan bukan tanah yang rata seperti yang disarankan oleh foto dari udara. Pesawat yang sedang terbang itu tidak mempunyai pilihan selain mendarat secara ekstrim di atas tanah berlereng, pendaratan itu menyebabkan keced*raan terhadap beberapa anggota pasukan didalam salah satu pesawat luncur.

Operasi Komando Tanpa Sebarang Tembakan

Sementara itu, di bawah lembah, dua unit pasukan terjun diketuai oleh ketua komander Operasi Eiche, Mejar Harald Mors menawan kereta api fikular yang biasanya membawa pelancong ke hotel. Mors mengarahkan agar semua talian komunikasi diputuskan, sekaligus memutuskan hubungan kawasan itu dengan dunia luar.

Setelah mendarat, Skorzeny dan pasukannya terus menyerbu hotel. Hotel dengan satu-satunya ‘tetamu’ penting itu dikawal ketat oleh dua ratus anggota Carabinieri, tetapi Skorzeny mempunyai perancangan yang diharapkan dapat membuat mereka menyerah. Dia telah membawa bersama seorang jeneral Itali, Fernando Soleti. Ketika pasukannya menerjah masuk melalui pintu hotel, Soleti dipaksa berteriak agar para pengawal tidak menembak. Menjadi bingung, anggota Crabinieri meletakkan senjata mereka dan terus menyerah.

Setelah itu, radio pengawal dilumpuhkan supaya tidak ada sesiapa yang cuba untuk meminta bantuan, Skorzeny kemudian terus berlari ke bahagian atas dan mula mencari-cari bilik yang menempatkan Mussolini. ketika dia akhirnya berjaya menemui Mussolini, dia menangis sambil mengatakan “Duce, Fuhrer telah menghantar saya untuk menyelamatkan kamu! Sekarang kamu bebas!” Mussolini merasa lega dengan emosi. “Saya tahu rakan saya Adolf tidak akan meninggalkan saya,” katanya kepada Skorzeny.Kemudian, Mejar Mors yang telah tiba di atas gunung dan memasuki hotel. Dia memberi salam kepada Mussolini sambil memperkenalkan dirinya. Diktator Itali itu tersengih ketika mengambil gambar beramai-ramai sementara Skorzeny menghubungi pesawat Fieseler Fi 156 STOL (Short Take Off and Landing) melalui radio untuk datang dan menjemput Mussolini.

Pesawat itu melakukan pendaratan yang sukar di landasan berbatu dan pemimpin Itali itu dikawal iring untuk menaiki pesawat setelah mengucapkan selamat tinggal kepada pada penyelamatnya. Pesawat itu direka bentuk untuk membawa dua penumpang sahaja tetapi Skorzeny berkeras untuk mengiringi diktator tersebut, ia menjadikan pesawat itu terlalu berbahaya untuk dinaiki.

Mengapa Skorzeny mempertaruhkan nasib misi yang hampir berjaya pada peringkat akhir ini? Membebankan pesawat secara berlebihan akan menjadikannya lebih sukar untuk berlepas. Jawapannya mudah. Sekiranya sesuatu yang tidak diingini berlaku kepada Mussolini ketika dia dikeluarkan dari Itali, Skorzeny akan bertanggungjawab secara peribadi. Tidak terkenal dengan sifat pemaafnya, Hitl*r pasti menuntut nyawa Skorzeny sekiranya Mussolini gagal diselamatkan. Jadi lebih baik dia m*ti bersama-sama Mussolini secara bermaruah.

Maka, pesawat yang terlebih muatan itu bergerak menyusuri landasan sementara yang pendek itu dan akhirnya terbang ke udara. Ada saat yang mencemaskan berlaku ketika pesawat nyaris terjunam ke bawah lembah tetapi juruterbang berjaya menaikkan muncung pesawat dan mereka terbang menuju ke Rom sementara penyelamat Mussolini yang lain bersiap sedia untuk kembali ke wilayah yang selamat dengan berjalan kaki  .  Operasi Eiche telah mencapai kejayaan yang luar biasa, tanpa ada satu pun tembakan dilepaskan.

Pengakhiran Yang Disedari Mussolini

Hitl*r terkejut melihat rakan lamanya itu ketika kedua-dua diktator itu bertemu pada 14 September di bunker Führer yang bergelar ‘Wolf’s Lair’ dalam hutan di luar bandar Rastenburg.  Mussolini cuba memadamkan rasa kecewa dan penyesalan yang menyebabkan dja kehilangan banyak berat badan sejak kali terakhir Hitl*r melihatnya. Tetapi bagi Hitl*r, apa yang penting adalah rakan lamanya itu selamat.

Sudah tentu, hakikatnya misi menyelamat itu adalah kemenangan kosong bagi Mussolini. Setelah diangkat oleh Hitl*r sebagai pemimpin boneka Republik Sosial Itali yang baru ditubuhkan, Mussolini mengakui bahawa dia sekarang tidak lebih dari sekadar seorang pegawai bawahan Hitl*r.

Dalam wawancara dengan Madeleine Mollier, isteri setiausaha akhbar kedutaan yang telah menemubual diktator itu semasa zaman kegemilangannya pada tahun 1938, Mussolini sedar yang pengakhirannya sudah hampir tiba.

“Tujuh tahun yang lalu, saya adalah seorang yang menarik. Sekarang, saya tidak lebih dari sekadar mayat,” katanya kepada Mollier. “Ya, Puan, saya sudah selesai. Bintang saya telah jatuh. Tidak ada sebarang semangat juang lagi yang tersisa dalam diri saya. Saya bekerja dan saya mencuba, tetapi tahu bahawa semua itu hanyalah satu kepalsuan … Saya menunggu pengakhiran tragedi dan yang peliknya saya terlepas dari segala-galanya, saya tidak merasakan diri saya seperti sedang berlakon lagi, saya rasa saya adalah penonton yang terakhir.”

Ketika pengakhiran itu tiba, ia tiba dalam masa yang pantas sekali. Ketika angkatan Sekutu menggemp*r melalui utara Itali, Mussolini dan wanita simpanannya, Clara Petacci, berusaha untuk melepasi sempadan Switzerland yang neutral.

Pada 27 April 1945, Mussolini, perempuan simpanannya dan rombongan mereka telah ditangkap oleh puak partisan Itali berhampiran kampung Dongo di tepi Tasik Como. Keesokan paginya, Il Duce yang pernah menjadi orang yang paling berkuasa selepas raja di Itali, ditembak m*ti oleh skuad penembak. Mayat Mussolini – bersama-sama dengan perempuan simpanannya dan beberapa penyokongnya – digantung secara terbalik dari bumbung stesen minyak Esso di Milan.

Itulah penamat yang paling hina bagi seorang lelaki yang telah memerintah Itali selama lebih dari dua puluh tahun, walaupun beberapa orang Itali meratapi kem*tiannya. Mussolini mungkin berjaya melepaskan diri dari cengkaman musuh-musuhnya pada tahun 1943, tetapi kezalimannya terhadap bangsanya sendiri dan seluruh dunia bererti dia tidak boleh melepaskan diri dari keadilan untuk selama-lamaya.

RUJUKAN:

González López. (November 16, 2018). Freeing Mussolini: Dismantling the Skorzeny Myth in the Gran Sasso Raid. Pen and Sword Military.


Peverell Dan Black : Dua Keluarga Terutama Dalam Harry Potter

Dalam siri Harry Potter, terdapat pelbagai nama keluarga seperti Potter, Malfoy, Weasly, Nott, Dumbledore dan sebagainya. Nama keluarga itu kebanyakannya dikaitkan dengan kejahatan dan kebaikan, seperti mana Potter dan Weasly dikaitkan dengan kebaikan, Nott dan Malfoy tergolong dalam kejahatan.

Meskipun begitu, tahukah anda berkenaan Peverell dan Black. Peverell merupakan keluarga ahli sihir hebat yang wujud di zaman pertengahan, sama seperti keluarga Black. Kedua mereka berdarah tulen, sehingga berlaku pencampuran dengan Muggleborns.

Peverell diketahui dengan keluarga yang mempunyai susur galur yang baik, manakala Black diketahui mempunyai susur galur yang jahat. Setakat yang diketahui, hanya tiga orang Peverell yang pernah tercatat dalam siri Harry Potter, Antioch, Cadmus dan Ignotus. Dan Peverell diketahui keluarga yang terbuka menerima Muggleborns dalam keluarga mereka.

Black pula sedikit ramai, antaranya Sirius Black, Bellatrix Lestrange (neē Black) dan Walburga Black. Berbeza dari Peverell, Black keluarga yang tegas dalam pemilihan calon suami dan isteri. Mereka mestilah terdiri dari mereka yang berdarah tulen atau berdarah separa tulen. Muggleborns tidak diiktiraf sama sekali, ditambah pula dengan kebencian yang mendalam terhadap keluarga manusia.

Namun, tidak semua susur galur Peverell ialah baik. Antara keluarga Peverell lain termasuklah keluarga Slytherin (Salazar Slytherin), Riddle (Tom Riddle) dan Gaunt (Marvolo Gaunt). Seperti Black, terdapat juga keluarga baik yang lahir dari Black seperti Weasly (Cedrella Weasly), Lupin (Teddy Lupin) dan Tonks (Nymphadora Tonks)

Antara ikon-ikon penting Peverell dalam Harry Potter termasuklah watak utamanya, Harry Potter sendiri, Peverell Tiga Bersaudara, pemegang pertama Deathly Hallows dan Lord Voldemort, antagonis utama.

Manakala ikon-ikon Black termasuklah, Draco Malfoy, musuh utama Harry Potter, Sirius Black, bapa pembaptisan Harry Potter dan Ronald Weasly, sahabat baik Harry Potter.

Tahukah anda, yang lebih menarik, pertemuan pertama keluarga Black dan Peverell ialah James Potter, ayah kepada Harry Potter. Ayah James Potter, Fleamont Potter berkahwin dengan Euphemia Black. Secara tidak langsung, Harry Potter menjadi keturunan kedua selepas ayahnya bagi pertemuan dua keluarga utama siri ini.

Artikel dikirimkan oleh MYpotterhead untuk The Patriots.


Kosa Kata Warisan Proto-Austronesia: *lima [lima]

Austronesia adalah sebuah keluarga bahasa yang merangkumi kawasan Maritim Asia Tenggara, Madagascar dan kepulauan Lautan Pasifik serta beberapa tempat di benua Asia manakala Proto-Austronesia adalah sebuah leluhur Austronesia yang dibina semula. Antara bahasa yang dikelaskan di bawah keluarga bahasa Austronesia adalah bahasa Melayu, bahasa Jawa, bahasa Malagasy, bahasa Hawaii, bahasa Amis, bahasa Tonga, bahasa Cham dan sebagainya.

*lima adalah antara kosa kata yang terdapat dalam Proto-Austronesia. Terdapat dua makna dalam kelas nama bagi perkataan *lima iaitu nombor kardinal dan kata nama. Dalam Proto-Austronesia, *lima adalah bermaksud “lima” (Nombor kardinal) dan “tangan” (Kata nama). Perkataan tersebut telah diwarisi dalam banyak bahasa dalam kelas keluarga bahasa tersebut di seluruh dunia.

Antaranya ialah bahasa Melayu. Bahasa Melayu yang dituturkan oleh 290 juta orang terutamanya di Malaysia, Singapura, Brunei dan Indonesia. Bahasa Melayu mempunyai perkataan “lima, ليما” dalam senarai kosa katanya. Perkataan tersebut membawa konsep nombor kardinal dalam bahasa tersebut.

Selain itu, *lima turut terdapat dalam bahasa Malagasy. Bahasa Malagasy dituturkan oleh 18 juta orang di Madagaskar. “Dimy” adalah kosa kata warisan Proto-Austronesia. Dalam bahasa Malagasy, “Dimy” membawa konsep nombor kardinal iaitu nombor lima (5).

Di samping itu, bahasa Tagalog turut mempunyai perkataan *lima. Bahasa Tagalog adalah bahasa yang dituturkan oleh 70 juta orang terutamanya di Filipina mempunyai perkataan “lima” dalam kosa kata bahasa itu. Dalam bahasa Tagalog, “lima” membawa konsep nombor kardinal iaitu nombor lima (5).

Kemudian, *lima turut diwariskan ke dalam bahasa Cham. Bahasa Cham dituturkan oleh 320 ribu orang di Kemboja, Vietnam, Thailand, Malaysia, Indonesia, China dan pelbagai negara yang mempunyai imigran penutur bahasa itu. Perkataan “limœû” adalah warisan daripada *lima. Perkataan “limœû” membawa konsep nombor kardinal iaitu nombor lima (5).

Seterusnya, bahasa Hawaii turut mempunyai warisan perkataan *lima. Bahasa Hawaii mempunyai penutur seramai 2000 orang di pulau Hawaii, Amerika Syarikat. Perkataan “lima” adalah warisan dariapada *lima. Perkataan “lima” membawa konsep nombor kardinal dan ordinal iaitu nombor lima (5) dan kelima (ke-5) masing-masing dalam bahasa tersebut.

Bahasa Maori turut mempunyai perkataan *lima. Bahasa yang dituturkan seramai 149 ribu orang di New Zealand itu mempunyai perkataan “rima” dalam kosa kata bahasa tersebut. Perkataan “rima” dalam bahasa itu membawa konsep nombor kardinal iaitu nombor lima (5).

Perkataan *lima turut diwariskan ke dalam bahasa Tonga. Bahasa Tonga dituturkan oleh 96 ribu orang di negara Tonga dan 73 ribu orang di seluruh dunia khususnya di New Zealand, Amerika Syarikat dan Australia. Bahasa Tonga mempunyai perkataan “nima”. “Nima” membawa konsep nombor kardinal iaitu nombor lima (5). Contoh ayat dalam bahasa Tonga yang mempunyai perkataan “nima” adalah “Oku faa vahe ae kalasi huhu kihe faahiga e hiva.” Yang bermaksud “Terdapat sembilan benda digelar kelas yang mempunyai buah dada.”

Akhir sekali, bahasa Cia-cia juga mempunyai kosa kata warisan *lima. Bahasa Cia-cia dituturkan oleh 79 ribu orang di Indonesia khususnya di Bau-bau mempunyai perkataan “lima, 을리마” dalam kosa kata bahasa tersebut. Dalam bahasa Cia-cia, perkataan “lima” membawa dua konsep iaitu konsep nombor kardinal dan kata nama iaitu nombor lima (5) dan tangan masing-masing.

Akhir kata, banyak bahasa dalam keluarga bahasa Austronesia yang menjadikan perkataan *lima sebagai kosa kata warisan. Walaupun bahasa dipisah lautan sejauh ribuan kilometer serta berubah dalam pelbagai arah dalam pelbagai kelajuan, namun perkataan *lima masih boleh ditemui dalam bahasa-bahasa tersebut. Selain bahasa-bahasa tersebut, bahasa mana lagi dalam keluarga bahasa Austronesia yang mempunyai kosa kata warisan *lima? Jika ada sila nyatakan nama bahasa beserta dengan kosa kata bahasa tersebut dan kegunaannya dalam ruangan komen di bawah.

Artikel disumbangkan oleh Alam Bahasa untuk The Patriots.